Y Newyddion/Digwyddiadau Diweddaraf (archif)\nAr 10fed Hydref, bydd Canolfan Bwyd Cymru yn cynnal digwyddiad ‘Mynd am Dwf’ ar gyfer busnesau bwyd a diod lleol er mwyn canolbwyntio ar ddatblygu a chyrraedd marchnadoedd newydd. Mae’r digwyddiad yn cael ei drefnu ar y cyd gyda Cywain a'r grwpiau LEADER sef Arwain Sir Benfro, RDP Sir Gâr a Cynnal y Cardi Ceredigion.\nBydd Rachel Rowlands, Sylfaenydd Rachel’s Organic, yn agor y digwyddiad trwy rannu ei phrofiad o dyfu busnes bwyd. Bydd Llywodraeth Cymru yn mynychu’r digwyddiad, yn cyflwyno'r data ymchwil diweddaraf am y diwydiant er mwyn helpu busnesau ganfod meysydd twf posibl ar gyfer eu busnes.\nBydd cyfranogwyr eraill yn siarad yn y digwyddiad gan gynnwys: Ruth Davies o Cwm Farm, yn rhannu ei phrofiad o ddatblygu cynnyrch, cyflenwi Selfridges ac allforio; Andrew Martin o Is-adran Bwyd Llywodraeth Cymru yn rhoi mewnwelediad o'r diwydiant bwyd a diod yng Nghymru; prynwr Morrison’s, Matt Trigg, a fydd yn rhoi sgwrs am yr hyn y maent yn chwilio amdano mewn cynhyrchion a sut i gael eich cynnyrch ar eu silffoedd; ac Arwyn Davies, Rheolwr Datblygu Busnes newydd Canolfan Bwyd Cymru yn sôn am y ffordd y gallai cynhyrchwyr bwyd a diod gael budd o'r cymorth a gynigir gan Dechnolegwyr Bwyd a’r prosiect HELIX.\nMae prosiect HELIX yn Fenter gan Lywodraeth Cymru er mwyn helpu i ddatblygu'r diwydiant bwyd a diod yng Nghymru trwy fanteisio ar y cyllid y mae gwir ei angen ac sydd ar gael i helpu busnesau i dyfu yn y farchnad. Gall busnesau bach a chanolig hen a newydd sy'n gweithgynhyrchu bwyd a diod gael cymorth pwrpasol gan Dechnolegwyr Bwyd, cymorth sy'n benodol ac wedi'i deilwra i'r busnes unigol.\nAmlygodd y Cynghorydd Gareth Lloyd, Aelod Cabinet sydd â chyfrifoldeb dros Ddatblygu Economaidd a Chymunedol, fod Canolfan Bwyd Cymru yn chwilio am fusnesau lleol i fynychu'r digwyddiad, "Rwy'n argymell y dylai unrhyw fusnesau bwyd a diod gymryd y cyfle cyffrous hwn i fynychu'r digwyddiad. I gael grwp o fusnesau a chynhyrchwyr lleol mor llwyddiannus a phrofiadol i ddod ynghyd i rannu eu profiadau, eu gwybodaeth a'u cyngor, bydd yn gyfle euraidd. Rydym yn falch o safon uchel ein bwyd a diod a gynhyrchir yn lleol o fewn Ceredigion ac rydym yn frwdfrydig ynglyn â sut y gallwn ni ddangos cefnogaeth mewn busnesau lleol i ffynnu."\nYn dilyn cinio, a fydd yn cael ei baratoi gan ddefnyddio bwyd a gynhyrchir yn lleol, cynhelir slotiau trafod 1-i-1 dewisol gyda’r technolegwyr bwyd a'r arbenigwyr o'r diwydiant sy'n bresennol yn y digwyddiad. Bydd cyfle i fynd ar daith o gwmpas y cyfleusterau Ymchwil a Datblygu yng Nghanolfan Bwyd Cymru. Bydd y prynhawn hefyd yn cynnig cyfle delfrydol i rwydweithio ymhellach.\nFe gynhelir y digwyddiad ar 10fed Hydref yng Nghanolfan Bwyd Cymru, Horeb. Os hoffech fynychu’r digwyddiad, cadwch eich lle drwy gysylltwch â Chanolfan Fwyd Cymru ar 01559 362230 neu gen@foodcentrewales.org.uk\nCYMORTHFEYDD I FUSNESAU NEWYDD\nGan ein bod wedi cael gymaint o ymholiadau newydd, rydym am neilltuo un diwrnod bob mis lle bydd grwpiau o bobl â diddordeb yn medru dod i wrando ar gyflwyniad sy’n esbonio ein gwasanaethau, a chael eu tywys o amgylch yr uned Ymchwil a Datblygu/prosesu.\nYn ogystal â hynny bydd modd i bobl wneud trefniadau ymlaen llaw i gael cyfarfod unigol am hanner awr yn y prynhawn i holi cwestiynau penodol a chynllunio’r camau nesaf ar gyfer eu busnesau.\nOs hoffech chi ddod i un o’r cyflwyniadau hyn a threfnu cyfarfod, anfonwch e-bost atom i gadarnhau eich diddordeb.\nDyma ddyddiadau’r sesiynau nesaf:\n6ed Gorffennaf 2017\n9fed Awst 2017\n4ydd Hydref 2017\n9fed Tachwedd 2017\n6ed Rhagfyr 2017\nDDIGWYDDIAD CWRDD A’R\nCYNHYRCHWYR A DIWRNOD\nParc Busnes Horeb, Horeb, Llandysul,\nCeredigion, SA44 4JG\nRhwng 10am a 3pm\nFfoniwch 01559 362230\nDyma fydd ein 9fed digwyddiad Cwrdd â’r Cynhyrchwyr; bydd y cynnyrch o fewn radiws 40 milltir i’r Ganolfan neu wedi ei gynhyrchu yn arbennig ar ein safle yn Horeb. Mae gennym ddetholiad o gigoedd, gwinoedd, diodydd, cawsiau a mwy – mynnwch sgwrs gyda’r cynhyrchwyr am lu o wybodaeth am eu cynnyrch, cynhwysion ac i olrhain y cynnyrch yn llawn! Rydym hefyd yn cynnig taith dywys ogwmpas ein adeilad Ymchwil a Datblygu, yn cynnwys yr ardal brosesu, offer, cwrdd â’r technegwyr bwyd, Swyddog Iechyd yr Amgylchedd a sefydliadau sy’n cefnogi busnesau Cymraeg.\nDewch i fwynhau Gwledd o Fwydydd Ardderchog ...\nGwyl Bwyd a Diod Aberystwyth\nDydd Sadwrn 17eg Medi 2016\nStryd y Popty\n10:00yb to 3:00yp\nDewch i fwynhau Gwledd o Fwydydd Ardderchog\nGwyl Bwyd a Diod Aberystwyth 2016\nAnnwyl bawb sydd â diddordeb,\nMae’r Asiantaeth Safonau Bwyd (ASB) a Chanolfan Bwyd Cymru (Horeb) yn cynnal gweithdy rheoli alergenau bwyd ddydd Gwener 30 Mai rhwng 11am ac 1pm.\nY gynulleidfa darged ar gyfer y gweithdy yw gweithredwyr busnesau bwyd yn bennaf, megis gweithgynhyrchwyr bwyd, proseswyr bwyd ac arlwywyr, yn ogystal ag awdurdodau gorfodi lleol.\nMae’r gweithdy yn cael ei gynnal er mwyn codi ymwybyddiaeth o’r newidiadau i reolau labelu alergenau bwyd sy’n dod i rym ym mis Rhagfyr 2014.\nBydd y gweithdy yn cael ei gyflwyno gan Hilary Neathey, Pennaeth y Tîm Polisi Bwyd, a Kerys James-Palmer, Cynghorydd Polisi o’r ASB yng Nghymru. Dim ond nifer cyfyngedig o leoedd sydd ar gael. Os oes digon o ddiddordeb, mae’n bosibl y bydd gweithdy ychwanegol yn cael ei gynnal yn ystod y prynhawn hefyd.\nMae rhagor o fanylion ar y daflen amgaedig.\nSGILIAU’R DYFODOL – Prosiect Sgiliau Bwyd & Diod Cymru\nCyrsiau ar Labelu Bwyd a Safon Hylendid Bwyd Sgôr ar y Drws\nEr mwyn dysgu mwy a gwneud cais am gyllid, cysylltwch â’r Tîm Sgiliau Bwyd & Diod Cymru yn Lantra ar:\nneu ymwelwch a: www.foodanddrinkskills.co.uk\nFDS - Welsh.pdf\nMARCHNAD FFERMWYR ABERYSTWYTH YN DOD I’R BRIG YNG NGWOBRAU BWYD A FFERMIO BBC RADIO 4 2014\nMeddai’r Cynghorydd Gareth Lloyd, Aelod Cabinet Cyngor Sir Ceredigion dros Ddatblygu Economaidd a Chymunedol: “Mae hyn yn newyddion bendigedig. Roedd cyrraedd y rhestr fer yn dipyn o gamp ynddo’i hun, ond mae ennill y wobr yn arbennig. Rwy’n falch o weld Radio 4 yn tynnu sylw at y gwaith da sydd wedi’i wneud, ac rwy’n siwr y bydd hyn yn hybu’r farchnad i dyfu’n fwy fyth.”\nMarchnad Ffermwyr Aberystwyth ar Restr Fer Gwobrau Bwyd a Ffermio BBC Radio 4 2014\nMae BBC Radio 4 wedi cyhoeddi'r ymgeiswyr terfynol ar gyfer Gwobrau Bwyd a Ffermio 2014, ac mae Marchnad Ffermwyr Aberystwyth wedi cyrraedd y rhestr fer yng nghategori'r Farchnad Fwyd Orau.\nMae'r gwobrau eleni wedi torri pob record o ran ymateb y cyhoedd, gyda'r nifer fwyaf erioed o enwebiadau wedi'u derbyn. O blith y rheiny mae 24 wedi dod i'r brig.\nMeddai cadeirydd y panel beirniadu, sef y cogydd, awdur a darlledwr Valentine Warner "Mae'r cyhoedd wedi ymateb ar raddfa anhygoel. Rydym wedi cael mwy na chwe mil o enwebiadau eleni, sydd wedi torri pob record. Roedd hi'n werth darllen drwy'r rhestr a gweld fod cymaint o gynhyrchwyr, gwerthwyr, arlwywyr a marchnadoedd yn agos iawn at galonnau eu cwsmeriaid a'u cymunedau, a hynny ymhob rhan o'r Deyrnas Gyfunol. Gwae neb sy'n meddwl fod yr adfywiad bwyd a choginio ond yn digwydd mewn rhai ardaloedd penodol, mae'r rhestr fer hon yn profi nad ydi hynny'n wir."\nCyhoeddwyd y rhestr fer mewn wyth categori heddiw, gan gynnwys Marchnad Ffermwyr Aberystwyth yng nghategori'r Farchnad Fwyd Orau. Agorodd y farchnad ym mis Mai 2000, a bydd hyd at 30 o stondinwyr yno ar y dydd Sadwrn cyntaf a'r trydydd dydd Sadwrn o bob mis. Yn 2010 roedd y farchnad ymhlith Deg Uchaf Marchnadoedd Ffermwyr y Deyrnas Gyfunol yn y Times, yr unig farchnad yng Nghymru a ddaeth i'r brig. Mae Marchnad Ffermwyr Aberystwyth yn un o ddim ond dau o Gymru sydd wedi mynd drwodd i rownd derfynol y Gwobrau Bwyd a Ffermio eleni, a'r llall yw Cwmni Bwyd Traeth Sir Benfro, sydd wedi'i enwebu ar gyfer Gwobr Bwyd Stryd/Cludfwyd Gorau. Mae Canolfan Bwyd Cymru, a weithredir gan Gyngor Sir Ceredigion, wedi bod yn ymwneud â'r fenter hon sy'n dathlu cynnyrch lleol ac yn cyfuno cynhwysion y daethpwyd o hyd iddynt ar lan y môr gyda bwyd môr lleol a ffres.\nMeddai'r Cynghorydd Gareth Lloyd, Aelod Cabinet Cyngor Sir Ceredigion dros Ddatblygu Economaidd a Chymunedol: "Mae hyn yn newyddion da iawn, yn enwedig gan mai Marchnad Aberystwyth yw'r unig un o Gymru ar y rhestr fer. Rwy'n falch o weld Radio 4 yn tynnu sylw at y gwaith da sydd wedi'i wneud, ac rwy'n siwr y bydd hyn yn hybu'r farchnad i dyfu'n fwy fyth. Rwy'n hyderus y gallwn fynd un yn well ac ennill y wobr, ond mae cyrraedd y rhestr fer yn dipyn o gamp ynddo'i hun." Bob blwyddyn mae Gwobrau Bwyd a Ffermio'r BBC yn dathlu'r bobl a'r mudiadau hynny sy'n gyfrifol am y bwyd gorau ym Mhrydain. Mae'r broses yn dechrau drwy wahodd enwebiadau gan aelodau o'r cyhoedd, ac yna mae tîm o feirniaid sy'n cynnwys rhai o gogyddion ac awduron mwyaf adnabyddus y Deyrnas Gyfunol yn mynd ati i ddethol yr ymgeiswyr terfynol mewn deg categori, gan gynnwys Marchnad Fwyd Orau, Cynhyrchydd Diodydd Gorau, Cynhyrchydd Bwyd Gorau a Bwyd Stryd/Cludfwyd Gorau.\nBydd yr ymgeiswyr terfynol eleni'n cael sylw ar The Food Programme ar BBC Radio 4, i'w darlledu ddydd Sul 9 Mawrth 2014. Cyhoeddir yr enillwyr mewn seremoni ym Mryste sydd i'w chynnal ddydd Iau 1 Mai 2014. Cadeirydd y panel beirniadu eleni yw'r cogydd a'r awdur Valentine Warner, a'r aelodau eraill yw'r ffermwr a chyflwynydd Countryfile, Adam Henson, y blogiwr Jack Monroe, yr awdur Charles Campion a'r cogyddion Raymond Blanc a Richard Corrigan.\nRydym yn cynnal yma yn y Ganolfan 4 Gweithdy am ddim gan Ddylunio Cymru\nDydd Mercher 18 Medi 10yb – 12 canol dydd : Gweithdy Brandio\nBydd y gweithdy yma’n dangos i chi popeth y dylech chi ei ystyried wrth ddatblygu eich brand. Bydd yn eich cynorthwyo i; ddiffinio eich brand – yr enw, logo, delweddau, lliwiau a disgrifiadau. Rhowch bersonoliaeth, ac eglurdeb i’ch cynnyrch a fydd o gymorth iddo lwyddo yn erbyn eich cystadleuwyr\nDydd Mercher 25 Medi 10yb – 12 canol dydd : Gweithdy Pecynnu\nLluniwyd y gweithdy yma er mwyn edrych ar y gwahanol fathau o becynnau sydd ar gael\nsut i gael pecynnau ‘gwyrdd’ a lleihau costau, sut y gall eich cwsmeriaid ddarllen y wybodaeth fydd gennych ar eich pecyn\nDydd Mercher 2 Hydref 10yb – 12 canol dydd : Gweithdy Gwefannau a Chyfryngau Cymdeithasu\nO e-fasnach i’r codau QR mae opsiynau digidol yn fwy cymhleth nag erioed ond yn dra phwysig. Adolygu’r gwahanol ffyrdd y gellir hyrwyddo eich cynnyrch ar lein, ag eich cynorthwyo i wybod pa ddulliau sydd fwyaf effeithiol i chi.\nDydd Mercher 9 Hydref 10am – 12 canol dydd : Gweithdy Ailystyried Gwasanaethau i Gwsmeriaid\nCynnig mwy o werth am arian a chynnig rhywbeth gwahanol i’ch cystadleuwyr trwy ychwanegu gwasanaethau ochr yn ochr â’ch cynnyrch. Bydd y gweithdy hwn yn dangos i chi sut mae defnyddio ‘arfau arbennig’ a fydd o gymorth i chi ddeall eich cwsmeriaid a’r hyn y maent yn dymuno ei gael.\nEr mwyn cadw lle ar un neu fwy o’r gweithdai yma anfonwch e-bost at gen@foodcentrewales.org.uk a chaiff e-bost ei anfon nôl atoch fel cadarnhad.\nYn dilyn pob gweithdy bydd cyfle i gael sesiynau unigol gyda Lynne er mwyn trafod eich cynnyrch a’ch gwasanaethau ymhellach. Er mwyn bwcio eich lle ymlaen llaw ar gyfer un o’r sesiynau yma cysylltwch â Lynne yn uniongyrchol ar lelvins@designwales.org\nDarperir yr uchod gan Lynne Elvins, Ymgynghorydd Dylunio gyda Dylunio Cymru. Mae Lynne wedi ei hyfforddi mewn Rheoli Dylunio gan feddu ar brofiad o weithio gyda nifer o fusnesau bach ar frandio, pecynnu a phrosiectau digidol. Bu iddi weithio’n flaenorol fel Uwch Ymgynghorydd ar Flaengaredd Cynaliadwy ar Gynnyrch a Gwasanaethau.\nDaeth cleientiaid Canolfan Bwyd Cymru i’r brig yng Nghystadlaethau Cynnyrch Llaeth Sioe Llanelwedd 2013\nYr holl ganlyniadau: CANLYNIADAU CYNNYRCH LLAETH 2013 (gwybodaeth gan CAFC)\nHoffai’r Ganolfan longyfarch POB enillydd. Enillodd Cleientiaid/Partneriaid Canolfan Bwyd Cymru 5 o’r 9 Gwobr Arbennig\n(gwybodaeth gan CAFC)\nGŵyl Wanwyn, Llanelwedd 18-19 Mai 2013\nBu’r Ganolfan yn yr Ŵyl Wanwyn ar y ddau ddiwrnod. Yn ystod y bore cafwyd arddangosiadau gwneud sosej gan Pam Thompson- Technolegydd Cig a Rhian Jones- Technegydd Bwyd. Yn y pnawniau bu Pam a Rhian yn dangos sut i wneud byrgyrs gartref. Daeth tyrfa ynghyd i wylio bob arddangosiad, fe’u hanogwyd i ofyn cwestiynau a chafodd pawb gyfle i flasu’r bwyd ar ddiwedd bob sesiwn.\nCafwyd cystadleuaeth i ennill lle am ddim ar Gwrs Diogelwch Bwyd Lefel 2 CIEH achrededig, a’r enillydd oedd: Nerys Mabbitt, Sennybridge\nCyfarfod â’r Cynhyrchwr\nBu i Ganolfan Bwyd Cymru ar y cyd â Phartneriaeth Twristiaeth Canolbarth Cymru, drefnu 6ed cyfarfod blynyddol “Cyfarfod â’r Cynhyrchwr” yn Nhy Glyn Aeron, Ciliau Aeron ar 15 Ebrill. Cefnogwyd y digwyddiad yn dda gan gynhyrchwyr a’r sectorau manwerthu a lletygarwch.\nMi wnaeth y Cogydd enwog Dudley Newbery gyflwyno ei fab i ni a gwnaed arddangosiadau coginio gan y ddau yn ystod y digwyddiad. Mae Rhys yn gweithio fel Cogydd Toes yng Ngwesty’r Harbwrfeistr ac fe’i leolir ym mwyty "BaraVin" yn Aberystwyth.\nDangosoddd Dudley sut i goginio twrci rhost wedi ei stwffio â risoto saffron a siytni cennin a thomato, yn ogystal â Sgolpiau o frest twrci wedi ei ffrio’n ysgafn a’i weini â saws madarch shiitake gwyllt ar wely o asbaragws a brocoli.\nBu i Rhys ddangos Ffondant Siocled wedi ei lanw â cheirios sur wedi eu socian mewn Kirsch. Eaton mess â Sorbet Mafon Contis.\nDarparwyd y cynhwysion gan y cynhyrchwyr canlynol a oedd yn bresennol:\nTwrci – Fferm Cuckoo Mill\nMenyn - Calon Wen\nSelsig - Charcuterie ltd\nMadarch Organig - Maesyffin\nPerlysiau - Rhoshill\nHufen Iâ– Conti’s\nBu i’r Cynhyrchwyr a oedd yn bresennol arddangos eu cynnyrch i’r gwesteion a oedd yn bresennol. Dewiswyd arddangoswyr am eu bod yn lleol a/neu yn gweithio â Chanolfan Bwyd Cymru. Siaradodd Deiniol ap Dafydd, Blas ar Fwyd am bwysigrwydd prynu’n lleol. Cafwyd hefyd sesiwn cyfryngau cymdeithasol gan InSynch.\nRoedd y cynhyrchwyr canlynol yn bresennol: Cwrdd â’r Cynhyrchwyr\nMae Canolfan Bwyd Cymru, Son am Fwyd Canolbarth Cymru, a Chefnogaeth Tendro Busnes Cymru wedi trefnu digwyddiad Cwrdd a’r Cynhyrchwyr sy’n dod a thwristiaeth, lletygarwch a masnach adwerthu at ei gilydd gyda chynhyrchwyr bwyd.\nDiwrnod gwych ac ymarferol – llawer o flasu, arddangosiadau a chyfleoedd i gynyddu elw i’ch busnes.\nDydd Llun, 15fed Ebrill 2013, 11yb - 3yh\nTy Glyn, Ciliau Aeron, ymyl Llanbedr Pont Steffan, SA48 8DD\nMae ail ran y Paneli Solar wedi eu gosod ar Adeilad Gweinyddol Canolfan Bwyd Cymru.\nYn y llun, yr adeilad ar y chwith yw’r cyfleusterau Ymchwil a Datblygu sydd â 84 paen PV Solar (system 20Kw) a 3 panel thermal Solar. I’r dde mae’r adeilad gweinyddol sydd â 16 panel solar PV (System 4Kw)\nRoedd ychwanegiad newydd i’r Ffair Aeaf eleni, sef Canolfan yr Aelodau, sydd wedi ei lleoli ger prif gylch maes y sioe. Daeth y rhan newydd i’r sioe, sef “Arddangosfa O’r Gât i’r Plât”, drwy gydweithrediad Cymdeithas Amaethyddol Frenhinol Cymru, Canolfan Bwyd Cymru, Dudley Newbery ac RSS Hereford.\nBwriad yr “Arddangosfa O’r Gât i’r Plât” oedd ehangu’r hyn oedd gan y Ffair Aeaf i’w gynnig a chyflwyno dimensiwn newydd i’r digwyddiad, sydd eisoes wedi hen ennill ei blwyf.\nRoedd thema Nadoligaidd y tu mewn i Ganolfan yr Aelodau, gyda choeden Nadolig ugain troedfedd o uchder wedi ei haddurno â deunyddiau pecynnu bwyd o Gymru. Yn ogystal, roedd 30 o stondinau Marchnad y Ffermwyr wedi eu gosod y tu allan i’r ganolfan, a oedd yn ffurfio parth bwyd er mwyn denu’r cyhoedd i mewn i Ganolfan yr Aelodau. Anogwyd y gwerthwyr i addurno’u stondinau ar thema Nadoligaidd yn ogystal, a chyflwynodd Dudley Newbery wobr i’r stondin a oedd wedi ei haddurno orau.\nJohn Davies Canolfan Bwyd Cymru,\nMewn Cystadleuaeth Hufen Iâ Artisan yn adeilad Canolfan yr Aelodau, daeth cystadleuwyr â’u cymysgeddau hylifol i’r sioe er mwyn eu rhewi mewn swp-rewgelloedd ym mharlwr hufen iâ RSS Hereford, a oedd wedi ei greu’n arbennig. Yna, bu Roberto Giacobbi, yr arbenigwr hufen iâ o’r Eidal, Mark Horsman o Ganolfan Bwyd Cymru a Rachel Rowlands, sefydlydd Rachel’s Dairy, yn beirniadu o flaen cynulleidfa.\nRoedd deg o gwmnïau’n cymryd rhan yn y gystadleuaeth, chwech ohonynt yn gysylltiedig â ffermydd llaeth, gyda chyfanswm o 31 o gystadleuwyr o Orllewin Cymru, De Cymru, Canolbarth Cymru, Gorllewin Swydd Efrog, Swydd Gaer a Swydd Henffordd.\nYn ogystal, roedd Cegin Arddangos wedi ei chreu’n bwrpasol o fewn Canolfan yr Aelodau, lle y cafwyd arddangosiadau Torri Cig Oen gan Pamela Thompson ynghyd ag arddangosiadau Tynnu Asgwrn Coes Twrci, gan Angela Sawyer, y ddwy ohonynt o Ganolfan Bwyd Cymru.\nDilynwyd y rhain gan arddangosiadau coginio bwyd Nadoligaidd gan y cogydd o Gymro, Dudley Newbury, sydd i’w weld ar y teledu, ac arddangosiadau gwneud Hufen Iâ, Sorbets a Semfredo gan Roberto Giacobbi ac Anna Menini.\nRoedd yr ychwanegiad newydd yn llwyddiannus iawn ac mae llawer o syniadau ar gyfer ehangu’r ddarpariaeth eto'r flwyddyn nesaf.\nLlongyfarchiadau i Enillwyr Gwobrau Gwir Flas Cymru ...\nMae John Savage, Caws Ffermdy Teifi yn cefnogi ymgyrch Emilia-Romagna yn yr Eidal, rhanbarth a gafodd ei tharo gan ddaeargryn yn gynharach eleni, i achub ei chaws Parmesan blasus ac ailadeiladu bywydau gwneuthurwyr caws yn yr ardal. Mae datganiad i’r wasg gan John Savage yn nodi bod “Canolfan Fwyd Horeb yn garedig iawn wedi caniatáu inni ddefnyddio un o’u hunedau bwyd yn rhad ac am ddim am fis i storio, torri, pwyso a phecynnu caws Parmesan ar ôl iddo gyrraedd draw o’r Eidal. Hoffem ddiolch iddynt am y cynnig hael hwn.”\nLlanfaes Dairy yn ennill y brif wobr am yr hufen ia gorau ar faes y Sioe Frenhinol yn Llanelwedd.\nWrth i’r haul dywynnu ar Sioe Frenhinol Cymru eleni (23 -26 Gorffennaf), doedd neb yn gwenu mwy na chynhyrchwyr hufen ia Cymru a oedd yn gwerthu blasau o bob math ar y maes.\nAr ddiwrnod cyntaf y sioe, beirniadwyd gwahanol gategorïau o hufen ia ac ymhlith yr enillwyr oedd Cow Pots a ddaeth i’r brig yn y Categori Fanila, Llanfaes a enillodd yng nghategori’r hufen ia nad oedd yn cynnwys blas ffrwyth a Dyffryn Tywi a oedd yn fuddugol yn y categori blas ffrwyth.\nWedi hynny aeth enillwyr y tri dosbarth benben â’i gilydd ac ar ôl llawer o drafod, dyfarnwyd mai Llanfaes oedd enillydd y brif wobr am ei hufen ia blas Coconyt a rhoddwyd gwobr o £100 i’r cwmni. Noddwyr y brif wobr oedd Canolfan Bwyd Cymru.\nBwyd Arloesol y Ganolfan Bwyd yn Sioe Frenhinol Cymru\nCafodd cleientiaid Canolfan Bwyd Cymru Horeb, Llandysul eu cyflwyno i’r Prif Weinidog Carwyn Jones a’r Dirprwy Weinidog Alun Davies yn Sioe Frenhinol Cymru yn Llanwelwedd. Bwyd arloesol oedd thema’r cyflwyniad a’r cwmniau a gyflwynwyd oedd Fire & Ice, Golden Dairy, Tan y Castell & Chaws Fferm Teifi.\nBu’r Prif Weinidog a’i ddirprwy yn blasu samplau o bedwar cwmni ac yn trafod sut y bu iddynt ddefnyddio gwasanaethau’r Ganolfan Bwyd i ddatblygu cynnyrch arloesol. Roedd gan y Gweinidogion ddiddordeb yn arbennig ym menter newydd Caws Fferm Teifi, Distyllfa AD MHILNE sydd i’w agor yn swyddogol ym mis Medi a dyma fydd y Ddistyllfa Micro Organig gyntaf ym Mhrydain.\nDistyllfa DA MHILNE\nCaws Cenarth yn ennill gwobr Eurwen Richards “Caws Cymreig “ yn Sioe Frenhinol Cymru\nCyflwynodd Adan Cynnyrch Llaeth Sioe Frenhinol Cymru wobr newydd i anrhydeddu Eurwen Richards am ei gwasanaeth i Gaws Cymreig a’r diwydiant llaeth.\nBeirniadodd Eurwen pob caws o Gymru yn y sioe er mwyn dewis Perl Wen Caws Cenarth fel y Caws Cymreig gorau yn Sioe Frenhinol Cymru 2012.\nCyflwynwyd y wobr gan Will Kerr o Gaws Cenarth gan Eurwen Richards a chynrychiolwyr noddwyr y wobr, sef Canolfan Bwyd Cymru.\nCyfarwyddwr y Ganolfan, John Davies, Canolfan Bwyd Cymru: Eurwen Richards, Will Kerr, Caws Cenarth a Technolegydd Bwyd Mark Horsman, Canolfan Bwyd Cymru.


Gwybodaeth Coronafeirws - Adra\nDechreuodd yr achos o goronafeirws yn Wuhan, Tsieina, yn ystod mis Rhagfyr 2019. Er ei fod wedi aros yn Tsieina rhan fwyaf, mae coronafeirws wedi cyrraedd cyn belled â UDA, Ffrainc, Yr Almaen, Awstralia, Japan, De Korea, Yr Emiraethau Arabaidd Unedig, Y Ffindir, a’r DU.\nMae’r math yma o goronafeirws yn cael ei adnabod fel coronafeirws Newydd (2019-nCoV).\nOs ydych yn denant Adra ac wedi gorfod ynysu eich hunain, oherwydd pryderon Crornafeirws, a wnewch chi roi gwybod i ni yn Adra os gwelwch yn dda er mwyn i ni allu trefnu’r gefnogaeth a gofal mwyaf addas ar eich cyfer, ac er mwyn i ni fod yn ymwybodol. Ni fydd hyn yn effeithio o gwbl ar eich tenantiaeth. Cysylltwch er mwyn cael sgwrs: 0300 123 8084.\nDylech ynysu eich hunain os oes siawns bod gennych chi goronafeirws, ffoniwch y rhif 111 ac ynyswch eich hun oddi wrth bob eraill.\nMae hyn yn golygu y dylech:\nPeidiwch â mynd i’r gwaith\nPeidiwch â defnyddio trafnidiaeth gyhoeddus na thacsis\nGofynnwch i ffrindiau, aelodau teulu neu wasanaethau dosbarthu i wneud / dosbarthu eich neges\nTrïwch osgoi gael unrhyw ymwelwyr yn eich cartref – Mae’n iawn i ffrindiau, teulu neu yrwyr cyflenwi i ddod â’ch bwyd at y drws\nCyngor i chi a’ch teulu\nMae Prif Swyddog Meddygol y DU wedi codi risg y cyhoedd o isel i cymhedrol. Ond mae’r risg i unigolion yn parhau i fod yn isel.\nMae gweithwyr proffesiynol Iechyd yn ceisio cysylltu hefo unrhyw un sydd wedi bod mewn cyswllt agos hefo bobl sydd gan goronafeirws.\nY symptomau ar gyfer coronafeirws ydi:\nByr eich gwynt\nOnd dydi’r symptomau yma ddim yn golygu bod gennych chi’r salwch o reidrwydd.\nMae’r symptomau yma yn debyg i salwch eraill sy’n fwy cyffredin, fel annwyd a ffliw.\nDoes ‘na ddim brechlyn ar gyfer coronafeirws ar hyn o bryd, serch hyn mae ‘na bethau gallwn ni gyd wneud er mwyn ei rwystro rhag ledaenu.\nGallwch leihau eich risg o ddal / lledaenu coronafeirws wrth:\nOsgoi cyswllt uniongyrchol rhwng eich dwylo a’ch llygaid, trwyn a cheg\nOsgoi cysylltiad gyda bobl sydd â salwch resbiradol, osgoi defnyddio eu eitemau personol fel eu ffôn symudol;\nCadw glendid llaw da, gan gynnwys golchi eich dwylo gyda sebon neu glanweithydd ar ôl tagu, tisian neu mynd i’r tŷ bach, a chyna c ar ôl bwytac yfed;\nGorchuddio eich trwyn a’ch ceg wrth dagu neu disian gyda tisw a’u gwaredu nhw yn y bin sbwriel agosaf ar ôl defnyddio.\nMae Prif Swyddogion Meddygol y DU yn cynghori unrhyw un sydd wedi teithio i’r DU o Tsieina, Gwlad Tai, Siapan, Gweriniaeth Korea, Hong Kong, Taiwan, Singapore, Malaysia neu Macau yn ystod y 14 diwrnod diwethaf i aros tu mewn a ffonio eu GP neu’r GIG drwy ffonio 111 yn syth hyd yn oed os nad oes ganddyn nhw symptomau o’r firws.\nEfallai eich bod yn chwilio hefyd am:\nGwefan y GiG


Rôl a statws menywod AA1 | Islam\nIslam | Rôl a statws menywod AA1\nUn o'r tasgau mwyaf anodd wrth ymchwilio i destunau a gwneud eich nodiadau eich hun yw cyfuno gwahanol ffynonellau yn un crynodeb clir y gallwch deimlo'n hyderus amdano pan ddaw'r amser i adolygu. Nid yw'r sgìl o gyfuno gwahanol ffynonellau a chyfrifon yn cael ei werthfawrogi ddigon o gwbl. Mae'n bwysig bod y pwyntiau allweddol yn cael eu hegluro'n glir ond yn cael eu mynegi'n gryno hefyd.\nDylai menyw Fwslimaidd dda, o'i rhan hi, fod yn ddibynadwy ac yn garedig bob amser. Dylai hi ymdrechu i fod yn siriol ac yn galonogol tuag at ei gŵr a'i theulu, a dylai hi gadw eu cartref yn rhydd o unrhyw beth niweidiol (mae haram yn cynnwys pob agwedd ar niwed, gan gynnwys ymddygiad gwael, camdriniaeth a bwydydd gwaharddedig). Beth bynnag yw ei sgiliau neu ei deallusrwydd, mae disgwyl iddi dderbyn ei gŵr fel penteulu - felly, rhaid iddi ofalu ei bod hi'n priodi dyn y mae hi'n gallu ei barchu, ac y mae hi'n gallu gweithredu ei ddymuniadau gyda chydwybod glir. Ond, pan fydd dyn yn disgwyl i'w wraig wneud unrhyw beth sy'n groes i ewyllys Duw - hynny yw, unrhyw weithred gas, hunanol, anonest neu greulon - mae ganddi hawl i'w wrthod. Nid ei meistr hi yw ei gŵr; un Meistr yn unig sydd gan fenyw Fwslimaidd, sef Duw. Os nad yw ei gŵr yn cynrychioli ewyllys Duw yn y cartref, mae'r cytundeb priodasol wedi'i dorri. Sut dylai rhywun ddehongli'r adnod yn y Qur’an sy'n caniatáu i ddyn gosbi ei wraig yn gorfforol? Mae amodau pwysig: gall wneud hynny dim ond os yw ei chasineb yn dinistrio'r briodas – ond wedyn dim ond ar ôl iddo ddisbyddu pob ymgais i gyfathrebu'n eiriol a cheisio cysgu mewn gwely ar wahân. Ond, ni tharodd y Proffwyd fenyw, plentyn neu hen berson erioed, ac roedd yn bendant mai prin y gallai unrhyw un a oedd yn gwneud hynny ystyried ei hun fel y Mwslim gorau. At hynny, dywedodd hefyd na ddylai dyn fyth daro “un o lawforynion Duw”. Na chwaith, rhaid dweud, ddylai gwragedd ddim taro eu gwŷr neu eu dwrdio'n ddiedifar. Yn olaf, mae mater rhoi tystiolaeth. Er nad yw'r Qur’an yn dweud unrhyw beth penodol, mae ffynonellau Islamaidd eraill yn awgrymu nad yw tystiolaeth menyw mewn llys ond yn werth hanner tystiolaeth dyn. Fodd bynnag, dylai'r rheoliad hwn gael ei ddefnyddio'n unig mewn amgylchiadau lle mae menyw'n annysgedig ac wedi byw bywyd cyfyngedig iawn: bydd menyw sydd â'r un cymwysterau â dyn yr un mor bwysig ag ef fel tyst.\n(Cyfieithiad o addasiad Islam, Culture and Women gan Ruqaiyyah Waris Maqsood)\nFrodyr a chwiorydd, mae'n bryd deffro i realiti. Er ein bod ni'n aml yn hoffi ymffrostio am ba mor fawr yw ein Ummah, y ffaith yw ein bod yn colli mwy o galonnau a meddyliau bob dydd, i raddau helaeth oherwydd ein bod ni'n dawel am gam-drin hawliau dynol, yn enwedig y rhai sydd wedi'u cyfeirio at fenywod. Bydd y bobl hyn yn parhau i droi at yr athrawiaethau seciwlar sy'n cael eu hyrwyddo gan y rhai nad ydyn nhw'n cymryd amser i fynegi barn ar eu rhan: y ffeministiaid, y sosialwyr, a'r seciwlaryddion Gwawdiwyd y Proffwyd Muhammad, (sallalahu' alaihi wa salaam), ac ymosodwyd arno oherwydd ei safiad cryf a dewr ar statws menywod.. Daeth â neges a oedd yn dyrchafu menywod ac a oedd yn rhoi urddas iddyn nhw. Bedair canrif ar ddeg yn ddiweddarach, rydyn ni wedi mynd yn ôl i lawr i bydew tywyll Jahiliya, ac mae menywod Mwslimaidd o gwmpas y byd yn gweld eu bod wedi'u taflu i'r un gaethwasiaeth ag y cafodd y Proffwyd, sallalahu' alaihi wa salaam, ei anfon i'w gwaredu nhw ohono. Dydych chi ddim yn “ffeminist radical” os ydych chi'n lladd ar lofruddiaethau anrhydedd ac yn gwirfoddoli dros ymgyrchoedd heddychlon i addysgu a newid cyfreithiau. Dydy codi eich llais yn erbyn Anffurfio Organau Cenhedlu Benywod ddim yn golygu eich bod eisiau “tanseilio Islam”. I'r gwrthwyneb, mae gweithio yn erbyn yr anghyfiawnderau hyn yn ffordd Allah yn dangos dyhead i ddyrchafu Islam a'r bobl Fwslimaidd. Pan benderfynodd y Taliban wrthod rhoi addysg i unrhyw ferch dros oed arbennig, y Mwslimiaid ceidwadol, y rhai sy'n honni eu bod yn dilyn y “Qur’an a'r Sunnah” a ddylai fod wedi codi eu llais uchaf yn erbyn hyn. Po hiraf rydyn ni'n aros yn dawel, mwyaf y bydd pobl, yn Fwslimiaid ac yn rhai nad ydyn nhw'n Fwslimiaid, yn dechrau credu bod “Shar'ia” yn cyfateb i ormesu menywod. Mae angen i ni roi stop ar bobl sy'n cam-drin crefydd Duw a'i negesydd, Muhammad, sallalahu' alaihi wa salaam. Mae angen i ni wrthwynebu'r rhai a fyddai'n greulon wrth fenywod yn enw'r Qur’an a'r Sunnah. Mae angen i ni fod yn eiddigeddus am ein crefydd, fel bod y rhai a fyddai'n ei cham-drin a'i chamddefnyddio'n sylweddoli na fyddan nhw'n llwyddo ac yn symud ymlaen o dan ein gwyliadwriaeth ni.\n(Cyfieithiad o addasiad Women, Shari'a, and Oppression - Where are the Voices of Conservative Muslims? gan Saraji Umm Zaid)\nDydw i ddim yn deall pam, yn y Gorllewin, mae menywod Mwslimaidd yn cael eu rhoi gyda'i gilydd yn un grŵp mawr ac yn cael eu gweld fel clonau homogenaidd o'i gilydd tra mai'n anaml mae menywod Cristnogol neu Iddewig byth yn cael eu stereoteipio fel hyn. Dydy llawer o bobl ddim yn sylweddoli, i raddau helaeth oherwydd dehongliadau rhagfarnllyd gan y cyfryngau, fod amrywiaeth fawr o fenywod Mwslimaidd o gwmpas y byd, o ardaloedd fel y Dwyrain Canol, De Asia, De-ddwyrain Asia, Iwgoslafia, Gogledd Affrica, a rhannau deheuol yr hen Undeb Sofietaidd, yn union fel mae menywod Cristnogol ac Iddewig mewn gwledydd amrywiol. Er enghraifft, mae'n debygol na fyddai rhywun yn dosbarthu menyw o México gyda menyw o Ffrainc, er efallai fod y ddwy'n Babyddion Rhufeinig a bod ganddyn nhw'r un credoau. Yn yr un ffordd, mae menywod Mwslimaidd o America yn wahanol i Fwslimiaid Pakistan, sy'n wahanol i Fwslimiaid Saudi Arabia. Yn y tair gwlad hyn, mae gan fenywod hawliau a breintiau gwahanol oherwydd y llywodraeth a'r arferion yn yr ardal. Er enghraifft, mae gwahaniaethu yn erbyn llawer o fenywod Mwslimaidd America oherwydd eu bod nhw'n gorchuddio eu pennau; mae gan fenywod Pacistanaidd hawliau gwleidyddol ond maen nhw'n aml yn cael eu hecsbloetio gan ddynion; does gan fenywod Saudi Arabia ddim rôl gyhoeddus, eto maen nhw'n cael eu “hamddiffyn” gan ddynion Saudi Arabia. Mae'n debygol fod y stereoteipiau negyddol o fenywod Mwslimaidd yn codi o'r amrywiaeth yn y ffordd y mae menywod yn cael eu trin. Mae cyfryngau'r Gorllewin, am ryw reswm, yn bachu ar ychydig o enghreifftiau o ymddygiad anghyfiawn yn y byd Islamaidd, yn dynodi Islam fel crefydd annatblygedig a “ffwndamentalaidd”, yn enwedig yn y ffordd y mae'n trin menywod, ac yn anwybyddu mai hi oedd y grefydd gyntaf i roi hawliau cyfartal i fenywod. Tra oedd menywod Cristnogol ac Iddewig yn dal i gael eu hystyried yn israddol, yn rhai a ddechreuodd bechod, ac yn eiddo i'w gwŷr, roedd menywod Mwslimaidd yn cael rhannu etifeddiaeth, yn cael dewis neu wrthod darpar wŷr, ac yn cael eu hystyried yn gydradd â dynion yng ngolwg Duw.. Ond, drwy gydol amser, oherwydd arferion sy'n newid yn araf, a thwf gwladwriaethau cenedlaethol patriarchaidd, lle roedd dynion yn drechol, dechreuodd llywodraethau Mwslimaidd roi cyfyngiadau ar fenywod nad oedd ganddyn nhw unrhyw sail yn y Qur’an, y llyfr sanctaidd Islamaidd; neu'r hadith, dysgeidiaeth Y Proffwyd Muhammad. Ar y llaw arall, yn raddol mae menywod Cristnogol ac Iddewig yn y Gorllewin wedi cael hawliau nad oes galw amdanyn nhw yn y traddodiad beiblaidd.\n(Cyfieithiad o addasiad Shattering Illusions - Western Conceptions of Muslim Women gan Saimah Ashraf)\nENGHRAIFFT O GRYNODEB TERFYNOL\nMae Maqsood yn gweld bod angen dehongli safbwyntiau Islamaidd am fenywod. Mae hi'n dadlau y dylai menyw Fwslimaidd dda, o'i rhan ei hun, fod yn ddibynadwy ac yn garedig bob amser, a bod disgwyl iddi dderbyn ei gŵr fel penteulu. Ond, pan fydd dyn yn disgwyl i'w wraig wneud unrhyw beth sy'n groes i ewyllys Duw mae ganddi hawl i'w wrthod.\nMae llawer yn dyfynnu'r adnod yn y Qu'ran sy'n caniatáu i ddyn gosbi ei wraig yn gorfforol. Mae hon yn cael ei chamddehongli ac mae amodau pwysig gan gynnwys y ffeithiau na tharodd y Proffwyd fenyw, plentyn neu hen berson erioed. O ran mater rhoi tystiolaeth mewn amgylchiadau lle mae menyw'n annysgedig ac wedi byw bywyd cyfyngedig iawn y mae'n cael ei ddefnyddio: mae menyw sydd â'r un cymwysterau â dyn yr un mor bwysig ag ef fel tyst.\nOnd, mae Zaid yn dweud bod angen i ni ddeffro i'r realiti hynny yw ein bod yn cadw'n dawel am gam-drin hawliau dynol, yn enwedig y rhai sydd wedi'u cyfeirio at fenywod. Gwawdiwyde y Proffwyd Mohammad ac ymosodwyd arno oherwydd ei safiad cryf a dewr ar statws menywod. Daeth â neges a oedd yn dyrchafu menywod ac yn rhoi urddas iddyn nhw.\nDydych chi ddim yn “ffeminist radical” os ydych chi'n lladd ar lofruddiaethau anrhydedd ac yn gwirfoddoli dros ymgyrchoedd heddychlon i addysgu a newid cyfreithiau. Dydy codi eich llais yn erbyn Anffurfio Organau Benywod ddim yn golygu eich bod chi eisiau “tanseilio Islam.” Y cyfan yw hyn yw dyhead i ddyrchafu Islam.\nPo hiraf rydyn ni'n aros yn dawel, mwyaf y bydd pobl, yn Fwslimiaid ac yn rhai nad ydyn nhw'n Fwslimiaid, yn dechrau credu bod “Shar'ia” yn cyfateb i ormesu menywod. Mae angen i ni wrthwynebu'r rhai a fyddai'n greulon i fenywod yn enw'r Qur’an a'r Sunnah.\nMae Ashraf yn gofyn i ni pam, yn y Gorllewin, mae menywod Mwslimaidd yn cael eu rhoi gyda'i gilydd yn un grŵp mawr tra ei bod hi'n anaml y mae menywod Cristnogol neu Iddewig byth yn cael eu stereoteipio fel hyn. Mae amrywiaeth fawr o fenywod Mwslimaidd o gwmpas y byd. . Mewn gwledydd gwahanol mae gan fenywod hawliau a breintiau gwahanol oherwydd y llywodraeth a'r arferion yn yr ardal. Mae'n debygol fod y stereoteipiau negyddol o fenywod Mwslimaidd yn codi o'r amrywiaeth yn y ffordd y mae menywod yn cael eu trin.. Maecyfryngau'r Gorllewin, am ryw reswm, wedi barchu ar ychydig enghreifftiau o ymddygiad anghyfiawn yn y byd Islamaidd, ond tra oedd menywod Cristnogol ac Iddewig yn dal i gael eu hystyried yn israddol, roedd menywod Mwslimaidd yn cael rhannu etifeddiaeth, yn cael dewis neu wrthod darpar wŷr, ac yn cael eu hystyried yn gydradd â dynion yng ngolwg Duw..\nFodd bynnag twf gwladwriaethau cenedlaethol patriarchaidd, lle roedd dynion yn drechol, a wnaeth i lywodraethau Mwslimaidd ddechrau rhoi cyfyngiadau ar fenywod nad oedd ganddyn nhw unrhyw sail yn y Qur’an, y llyfr sanctaidd Islamaidd; neu'r hadith, dysgeidiaeth Y Proffwyd Muhammad. .\nDyma enghraifft o ychydig o ddarllen cefndir posibl am wahanol ffyrdd o ddeall rôl a statws menywod mewn Islam (Thema 3B). Dyma dri chyfrif o dri adnodd. Mae peth o'r deunydd yn gorgyffwrdd. Darllenwch y tri detholiad ac yna cliciwch ar bob un i weld sut daethpwyd i’r crynodeb terfynol.\nGall testun gael ei drin a'i ddidoli rhwng y categorïau o nodiadau.\nAmlygwch y testun rydych eisiau ei ychwanegu yna cliciwch ar 'ychwanegu'r detholiad at fy nodiadau'. Yna dewiswch y categori o nodiadau yr hoffech neilltuo hwn iddo.\nGallwch weld pob categori o nodiadau drwy glicio ar y tab ar frig y sgrin.\nGallwch hefyd ddefnyddio pob categori o nodiadau ac ychwanegu detholiadau at eich ysgrifennu eich hun drwy glicio ar 'ysgrifennu gan ddefnyddio fy nodiadau.'\nDyma dri adnodd arall eto – y tro hwn mae mwy o ffocws penodol ar fater cydraddoldeb rhwng y rhywiau mewn Islam ac mae'n ymwneud â rôl a statws menywod a ffeministiaeth mewn Islam (Thema 3B). Ceisiwch lunio crynodeb. Cymharwch ef ag eraill yn y dosbarth i weld ym mha ffordd rydych yn wahanol a thrafodwch y rhesymau am hynny ac a yw'r gwahaniaethau'n bwysig\nNid ydych wedi gwneud dewis.\nDewiswch nodyn i ychwanegu at eich dewis.\nAil enwi eich nodiadau yma.\n1. Mae'r Qur’an yn rhoi tystiolaeth eglur fod Duw'n gweld bod menyw'n hollol gydradd â dyn o ran ei hawliau a'i chyfrifoldebau. Mae'r Qur’an yn dweud: ‘... Felly y derbyniodd eu Harglwydd eu gweddïau, (gan ddweud): Fyddaf i ddim yn dioddef i waith un ohonoch chi gael ei golli, boed wryw neu fenyw. Rydych chi'n deillio'r naill o'r llall ...’ (Qur’an 3: 195). Yn ôl y Qur’an, dydy'r fenyw ddim yn cael ei beio am gamsyniad cyntaf Adda. Roedd y ddau gyda'i gilydd yn anghywir yn anufuddhau i Dduw, edifarhaodd y ddau, a maddeuwyd i'r ddau. (Qur’an 2:36, 7:20 - 24). Mewn un adnod mewn gwirionedd (20:121), cafodd Adda'n benodol ei feio.\nO ran rheidrwydd crefyddol, fel Gweddïau Beunyddiol, Ymprydio, Rhoi i'r Tlawd, a Phererindod, dydy'r fenyw ddim yn wahanol i'r dyn. Yn wir mewn rhai achosion, mae gan y fenyw rai manteision dros y dyn. Er enghraifft, mae'r fenyw'n cael ei hesgusodi rhag y gweddïau beunyddiol a rhag ymprydio yn ystod ei mislif ac am ddeugain niwrnod ar ôl geni plentyn. Hefyd mae'n cael ei hesgusodi rhag ymprydio yn ystod ei beichiogrwydd a phan fydd hi'n meithrin ei baban os oes unrhyw fygythiad i'w hiechyd hi neu i iechyd ei baban. Os yw'r ymprydio a gollir yn orfodol (yn ystod mis Ramadan), gall hi wneud iawn am y diwrnodau a gollwyd bryd bynnag y gall hi. Does dim rhaid iddi wneud iawn am y gweddïau a gollwyd am unrhyw un o'r rhesymau uchod. Er bod menywod yn gallu mynd i'r mosg yn ystod diwrnodau'r proffwyd ac wedyn mynychu ar ddydd Gwener, mae gweddïau cynulleidfaol yn ddewisol iddyn nhw tra maen nhw'n orfodol i ddynion (ar ddydd Gwener).\nMae hyn yn amlwg yn nodwedd dyner ar y ddysgeidiaeth Islamaidd oherwydd mae'n ystyried y ffaith y gall menyw fod yn meithrin ei baban neu'n gofalu amdano, ac felly ei bod hi'n methu mynd allan i'r mosg adeg y gweddïau. Hefyd maen nhw'n ystyried y newidiadau ffisiolegol a seicolegol sy'n gysylltiedig â'i swyddogaethau benywaidd naturiol.\n(Cyfieithiad o addasiad The Status of Women in Islam gan Jamal Badawi)\n2. Mae'r Qur’an yn cael ei gyfeirio at bob Mwslim, ac ar y cyfan nid yw'n gwahaniaethu rhwng gwryw a benyw. Mae'n dweud bod dyn a menyw, “wedi'u creu o un enaid”, a'u bod yn gydradd yn foesol yng ngolwg Duw. Mae gan fenywod hawl i ysgaru, i etifeddu eiddo, i redeg busnes ac i gael mynediad at wybodaeth. Gan fod yr un ymrwymiadau a rheolau ymddygiad yn berthnasol i fenywod ac i dynion, mae'r gwahaniaethau'n dod i'r amlwg gryfaf pan fydd hi'n fater o feichiogrwydd, cael a magu plant, y mislif ac, i ryw raddau, dillad. Mae rhai o'r gorchmynion yn ddieithr i'r traddodiad Gorllewinol. Efallai bod gofynion purdeb defodol fel petaen nhw'n cyfyngu ar fynediad menyw i fywyd crefyddol, ond maen nhw'n cael eu gweld fel consesiynau. Yn ystod y mislif neu'r gwaedu ar ôl genedigaeth, dydy hi ddim yn cael gweddïo'r salah defodol neu gyffwrdd â'r Qur’an a does dim rhaid iddi ymprydio; does dim rhaid iddi ymprydio chwaith pan fydd hi'n feichiog neu'n meithrin. Mae'r ffordd y mae menywod Mwslimaidd yn gwisgo fêl yn fater mwy cymhleth. Yn sicr, mae'r Qur’an yn dweud bod rhaid iddyn nhw ymddwyn a gwisgo'n syml – ond mae'r cyfyngiadau hyn yr un mor berthnasol i ddynion. Un adnod yn unig sy'n cyfeirio at fenywod yn gwisgo fêl, mae'n dweud y dylai gwragedd y Proffwyd fod y tu ôl i hijab pan fydd ei westeion gwrywaidd yn sgwrsio â nhw.\n3. Mewn lleoedd fel Medina, lle roedd priodi'n digwydd drwy brynu, roedd hi'n llawer gwaeth ar fenywod. Doedd hi ddim yn cael etifeddu oherwydd ei bod hi ei hun yn rhan o ystâd ei gŵr i'w hetifeddu. Mewn gwirionedd, pan orchmynnodd Islam fod hawl gan chwiorydd a merched i ran o'r etifeddiaeth, protestiodd dynion Medina yn erbyn y rheol. Roedd gan Mecca reolau mwy datblygedig o ran etifeddu, efallai oherwydd i ddiwylliannau uwch ddylanwadu arni drwy ei chysylltiadau masnachol â Phalesteina a Phersia, a gan fod rhai pobl o Mecca wedi byw mewn dinasoedd Rhufeinig fel Gaza. Yn Mecca roedd Khadija, er enghraifft, yn byw bywyd hollol annibynnol fel gwraig weddw gyfoethog a oedd yn ymwneud â masnach garafanau broffidiol. Roedd ei hystâd yn cynnwys eiddo go iawn oherwydd rhoddodd hi dŷ i Zainab, ei merch. Felly mae'n bosibl dod i'r casgliad fod menywod Mecca yn cael dal eiddo cyn Islam. Pan ddaeth Islam, symudodd y ffocws o'r llwyth i'r unigolyn, wedi'i gydbwyso â chysyniad cymuned a theulu. Cyflwynodd system lle roedd pawb yn gydradd, beth bynnag oedd ei ryw/rhyw, ei hil, ei oed/hoed neu ei gyfoeth/chyfoeth. O dan Islam, yr egwyddorion moesol a chrefyddol, nid cysylltiadau llwythol, oedd yn diffinio hawliau menywod. Roedd Islam yn cydnabod bod menywod yn fodau dynol rhydd gyda'u hawliau llawn eu hunain. Gyda rhyddid daw cyfrifoldebau ac ymrwymiadau. Mae hyn wedi gwneud i rai ddadlau bod menywod wedi'u cyfyngu'n fwy ar ôl Islam o ran Jahiliyya. Mewn gwirionedd gall hyn fod yn wir mewn rhai llwythau nad oedden nhw'n gormesu menywod cymaint ag eraill. Ond, gwellodd Islam gyflwr pob menyw, pa bynnag lwyth yr oedd hi'n perthyn iddo. Adferodd urddas menywod a chodi ei statws, ar y cyfan, i fod yn gydradd â statws dynion.\n(Cyfieithiad o addasiad Women in Pre-Islamic Arabia gan The Muslim Women's League)\nYgrifennu gan ddefnyddio nodiadau\nYchwanegu eich dewis i gategori\nTaflen Rôl menywod AA1


“lle i brynu ffasiwn 80” – Womens Fashion\n“lle i brynu ffasiwn 80”\nA yw hynny felly yn awgrymu bod anaeddfedrwydd plant yn golygu nad ydyn nhw’n gallu gwahaniaethu rhwng llenyddiaeth wych a stori wael? Ai straeon syml eu mynegiant a’u cynnwys sydd ei arnynt? Na, rhaid inni beidio â bychanu gallu plant i ddirnad a deall cysyniadau ac arddulliau cymhleth ac aeddfed. Ond mae darllenwyr o wahanol oedrannau yn ymateb i destunau mewn gwahanol ffyrdd. Bydd darllenydd ifanc, o bosibl, yn darllen yn frysiog dros adran nad yw’n ei hoffi neu yn ei deall. Ond os yw’r stori’n ddigon gafaelgar, bydd yn dal ati ac yn cael boddhad o’r testun yn ei ffordd ei hun. Mae darllenwyr y Gymraeg yn aml wedi mynegi hyn wrthyf mewn grwpiau trafod. Mae arddegwyr cynnar, er enghraifft, yn aml yn darllen llyfrau ar gyfer pobl ifanc neu oedolion ar bynciau garw neu dreisgar (na fyddai eu rhieni na’u hathrawon o reidrwydd yn eu cymeradwyo). Eto, os nad ydynt am wynebu disgrifiadau manwl o drais neu ryw, yna cip-ddarllen a wnânt er mwyn gallu dal ati â’r stori, ond heb orfod oedi ar agweddau annymunol y testun.


Ar Asgwrn y Graig: Canmol!\nGan Lleucu am 1:00 AM\nRhys 5/10/12 08:50\nD wi'n meddwl bod hi'n amrywi'n arw o wythnos i wythnos. Ar adegau mae eitremau yn hynod o wan a disylwedd - yn amlwg jyst yno i lenwi amser. Mae'n siwr bod hi'n rhywstredig i arddwyr profiadol hefyd gan bod rhai eitemau yn amlwg (baswn i'n obeithio) wedi eu hanelu at bobl sy rioed wedi camu i'r ardd o'r blaen. Dyna yw pryg rhaglen sy'n apelio ar cymaint o bobl yn hytrach na chyfres fel Gardeners' World neu'r gyfres honno ar S4C gynt.\nOnd wedyn ar brydau eraill, fel ti'n nodi uchod, mae yna eitemau hynod ddifyr.\nAnonymous 6/10/12 23:03\nBeth yw ystyr y gair 'hynod', Rhys?\nWilias 7/10/12 10:00\nDwi'n cytuno Rhys; mae ambell bennod yn y gorffennol wedi bod yn ddifrifol. Ond dwi'n gobeithio bod y ddwy bennod dd'wytha yn arwydd o'r hyn sydd i ddod, yn hytrach na ffliwc!


Gyda'n Gilydd, Gallwn Ni Atal Plant rhag Cael eu Cam-drin yn Rhywiol | Bwrdd Diogelu, Cwm Taf Morgannwg\nHafan > Y Newyddion Diweddaraf ac Achlysuron > 2019 > June > Gyda'n Gilydd, Gallwn Ni Atal Plant rhag Cael eu Cam-drin yn Rhywiol\nGyda'n Gilydd, Gallwn Ni Atal Plant rhag Cael eu Cam-drin yn Rhywiol\nMam-gu neu'n Dad-cu?\nRhywun sy'n gofalu am blant a phobl ifanc, neu sy'n gweithio neu'n gwirfoddoli gyda nhw?\nYna dewch i sesiwn codi ymwybyddiaeth ar amddiffyn plant a phobl ifanc rhag cam-drin rhywiol.\nDiben y sesiwn, sy'n cael ei chynnal gan Stop it Now! Cymru, yw tynnu sylw at ddangosyddion risg mewn perthynas â phlant sydd, o bosib, mewn peryg o gael eu cam-drin yn rhywiol, yn ogystal ag ymddygiadau mewn perthynas â phroses meithrin perthynas amhriodol.\nMae Stop it Now! Cymru yn brosiect sy'n gweithio ledled y wlad i sicrhau bod rhieni, cynhalwyr (gofalwyr) a staff rheng flaen yn y sefyllfa orau posib i allu amddiffyn plant rhag cael eu cam-drin yn rhywiol a'u camfanteisio.\nRydyn ni'n credu bod modd atal cam-drin plant yn rhywiol a bod gan bob oedolyn ran i'w chwarae wrth amddiffyn plant rhag niwed rhywiol. Mae modd cyflawni hyn orau pan fydd oedolion yn effro i arwyddion o gam-drin plant yn rhywiol, gan gynnwys ymwybyddiaeth o'r math o ymddygiad bydd rhywun sy'n peri risg i blant yn ei arddangos, a gwybod ble i ofyn am help a chyngor.\nMae'r rhai sydd wedi mynd i sesiynau tebyg wedi'u cynnal gan Stop it Now! Cymru wedi dweud:\n"Roedd yn agoriad llygad i fi ac rydw i'n credu y dylai pawb fynd i'r sesiynau yma."\n"Roedd y sesiwn yn ddefnyddiol iawn ac yn llawn gwybodaeth. Roedd wedi'i chyflwyno'n dda. Diolch yn fawr."\n"Roedd y sesiwn yn WYCH! Dysgon ni beth sydd angen i ni i wybod ynglŷn â chadw plant yn saff mewn ffordd addysgiadol a diogel."\nMae'r sesiwn yn cael ei gynnal yn:\nTheatr Soar, Pontmorlais, Merthyr Tudful, CF47 8UB\nI gadw'ch lle, e-bostiwch beth.melhuish@rctcbc.gov.uk neu ffoniwch 01443 484560\nAm ragor o wybodaeth am Stop it Now! Cymru, ewch i https://www.stopitnow.org.uk/wales.htm\nWedi ei bostio ar Monday 1st April 2019


Rheoliadau Trwyddedu a Rheoli Tai Amlfeddiannaeth (Darpariaethau Ychwanegol) (Cymru) 2007\n2007 No. 3229 (Cy. 281)\n2007 Rhif 3229 (Cy.281)\nMae Gweinidogion Cymru, drwy arfer y pwerau a roddwyd i Gynulliad Cenedlaethol Cymru gan adrannau 63(5) a (6), 65(3) a (4), 87(5) a (6), 232(3) a (7) a 234 o Ddeddf Tai 2004(1) ac sydd bellach wedi'u breinio(2) yng Ngweinidogion Cymru, yn gwneud y Rheoliadau canlynol:\n1.—(1) Enw'r Rheoliadau hyn yw Rheoliadau Trwyddedu a Rheoli Tai Amlfeddiannaeth (Darpariaethau Ychwanegol) (Cymru) 2007 a deuant i rym ar 5 Rhagfyr 2007.\n(2) Mae rheoliadau 2 i 11 yn gymwys i unrhyw HMO(3) yng Nghymru sy'n HMO y mae adran 257 o Ddeddf Tai 2004 yn gymwys iddo ac mae rheoliad 12 yn gymwys i unrhyw HMO yng Nghymru y mae Rhan 2 o'r Ddeddf honno (trwyddedu tai amlfeddiannaeth) yn gymwys iddo.\n(a)ystyr “y Ddeddf” (“the Act”) yw Deddf Tai 2004;\n(b)gosodion, ffitiadau neu gyfarpar” (“fixtures, fittings or appliances”) yw—\n(i)cyfarpar goleuo, gwresogi gofod neu wresogi dŵr;\n(ii)toiledau, baddonau, cawodydd, sinciau, neu fasnau ymolchi neu unrhyw gypyrddau, silffoedd neu ffitiadau a ddarparwyd mewn ystafell ymolchi neu doiled;\n(iii)cypyrddau, silffoedd neu gyfarpar a ddefnyddir i storio, paratoi neu i goginio bwyd; a\n(iv)peiriannau golchi dillad neu gyfarpar golchi dillad arall; ac\n(c)ystyr “y rheolwr” (“the manager”), o ran HMO, yw'r person sy'n rheoli(4) yr HMO.\nDyletswyddau rheolwr: cyffredinol\n3.—(1) Mae rheoliadau 4 i 10 yn gymwys yn ddarostyngedig i'r cyfyngiadau canlynol—\n(a)nid yw dyletswydd y rheolwr yn gymwys ond mewn perthynas â'r rhannau hynny o'r HMO y byddai'n rhesymol disgwyl i ddeiliad y drwydded, o dan yr holl amgylchiadau, arfer rheolaeth drostynt; a\n(b)mae dyletswydd y rheolwr i gynnal a chadw neu drwsio i'w dehongli fel dyletswydd sy'n ei gwneud yn ofynnol bod y safon cynnal a chadw neu drwsio yn un sy'n rhesymol o dan yr holl amgylchiadau, o gymryd i ystyriaeth oed, cymeriad ac oes ragolygol y ty a'r ardal lle y mae'r ty.\n(2) Nid oes dim yn rheoliadau 4 i 10—\n(a)a fydd yn ei gwneud yn ofynnol i unrhyw beth gael ei wneud mewn cysylltiad â'r cyflenwad dwr neu'r draenio neu'r cyflenwad nwy neu drydan neu'n ei awdurdodi i gael ei wneud onid yw'n unol ag unrhyw ddeddfiad; neu\n(b)a fydd yn gorfodi'r rheolwr, mewn cysylltiad â'r materion hynny, i gymryd unrhyw gamau y mae awdurdod lleol neu unrhyw berson arall yn gyfrifol am eu cymryd, ac eithrio'r camau hynny a all fod yn angenrheidiol i ddwyn y mater yn ddiymdroi i sylw'r awdurdod neu'r person o dan sylw.\nDyletswydd rheolwr i roi gwybodaeth i feddiannydd\n4. Rhaid i'r rheolwr sicrhau bod ei enw, ei gyfeiriad ac unrhyw rif ffôn cyswllt yn cael eu harddangos mewn man amlwg yn rhannau cyffredin yr HMO fel y gall pob meddiannwr eu gweld.\nDyletswydd rheolwr i gymryd camau diogelu\n5.—(1) Rhaid i'r rheolwr sicrhau bod pob modd i ddianc rhag tân yn yr HMO—\n(a)yn cael ei gadw'n rhydd rhag rhwystr; a\n(b)yn cael ei gynnal a'i gadw mewn cyflwr da a'i drwsio.\n(2) Rhaid i'r rheolwr sicrhau bod unrhyw gyfarpar diffodd tân a larymau tân yn cael eu cynnal a'u cadw mewn cyflwr da a'u bod yn gweithio.\n(3) Rhaid i'r rheolwr sicrhau bod pob hysbysiad sy'n dangos lleoliad y modd i ddianc rhag tân yn cael ei arddangos mewn llefydd ym mannau cyffredin yr HMO sy'n sicrhau bod pob meddiannwr yn gallu eu gweld yn glir.\n(4) Rhaid i'r rheolwr gymryd y camau hynny sy'n rhesymol ofynnol i ddiogelu meddianwyr yr HMO rhag niwed, gan roi sylw i—\n(a)dyluniad yr HMO;\n(b)cyflyrau yn yr HMO o ran ei strwythur; a\n(c)nifer y fflatiau neu nifer y meddianwyr yn yr HMO.\n(5) Wrth gyflawni'r ddyletswydd a osodir gan baragraff (4) rhaid i'r rheolwr yn benodol—\n(a)o ran unrhyw do neu falconi nad yw'n ddiogel, naill ai sicrhau ei fod yn cael ei wneud yn ddiogel neu gymryd pob cam rhesymol i rwystro mynediad ato cyhyd ag y bydd yn anniogel; a\n(b)o ran unrhyw ffenestr y mae ei sil ar lefel y llawr neu'n agos at lefel y llawr, sicrhau bod bariau neu'r cyfryw amddiffyniadau eraill ag y gall fod eu hangen yn cael eu darparu i amddiffyn y meddianwyr rhag y perygl o ddamweiniau a allai gael eu hachosi mewn cysylltiad â ffenestri o'r fath.\nDyletswydd y rheolwr i gynnal a chadw cyflenwad dŵr a draenio\n6.—(1) Rhaid i'r rheolwr sicrhau bod y cyflenwad dŵr a'r system ddraenio sy'n gwasanaethu'r HMO yn cael eu cynnal mewn cyflwr da a glân a'u bod yn gweithio a rhaid i'r Rheolwr sicrhau yn benodol—\n(a)bod unrhyw danc, seston neu gynhwysydd tebyg arall a ddefnyddir i storio dŵr yfed neu ddwr at ddibenion domestig eraill yn cael ei gadw neu ei chadw mewn cyflwr da a glân a'i fod neu ei bod yn gweithio, a bod clawr yn cael ei gadw arno neu arni i gadw'r dŵr mewn cyflwr glân a phriodol; a\n(b)bod unrhyw ffitiad dwr sy'n agored i niwed gan rew yn cael ei ddiogelu rhag niwed gan rew.\n(2) Rhaid i'r rheolwr beidio yn afresymol â pheri neu ganiatáu unrhyw doriad yn y cyflenwad dŵr neu'r draenio a gaiff ei ddefnyddio gan unrhyw feddiannydd yn yr HMO.\n(3) Yn y rheoliad hwn ystyr “ffitiad dŵr” (“water fitting”) yw pibell, tap, dwsel, falf, amgarn, meter, seston, baddon, toiled dŵr neu bowlen garthion a ddefnyddir mewn cysylltiad â chyflenwi neu ddefnyddio dŵr, ond nid yw'r cyfeiriad at bibell yn y diffiniad hwn yn cynnwys pipell orlifo neu bibell ddŵr o'r prif gyflenwad.\nDyletswydd rheolwr i gyflenwi a chynnal a chadw nwy a thrydan\n7.—(1) Rhaid i'r rheolwr roi i'r awdurdod tai lleol o fewn 7 niwrnod ar ôl cael cais ysgrifenedig gan yr awdurdod hwnnw y dystysgrif profi cyfarpar nwy ddiweddaraf y mae'r rheolwr wedi ei chael o ran profi unrhyw gyfarpar nwy yn yr HMO gan beiriannydd cydnabyddedig.\n(2) Ym mharagraff (1), ystyr “peiriannydd cydnabyddedig” (“recognised engineer”) yw peiriannydd y cydnabyddir gan y Cyngor Gosodwyr Nwy Cofrestredig ei fod yn gymwys i ymgymryd â phrofion o'r fath.\n(3) Rhaid i'r rheolwr—\n(a)sicrhau bod pob gosodiad trydan sydd wedi'i osod yn cael ei arolygu a'i brofi ac nad yw'r cyfnodau rhwng bob tro y gwneir hynny'n fwy na phum mlynedd ac y gwneir hynny gan berson sy'n gymwysedig i ymgymryd ag arolygu a phrofi o'r fath;\n(b)cael tystysgrif gan y person sy'n cynnal y prawf hwnnw, yn dweud yn benodol beth yw canlyniadau'r prawf; ac\n(c)rhoi'r dystysgrif honno i'r awdurdod tai lleol o fewn 7 niwrnod ar ôl cael cais ysgrifenedig gan yr awdurdod hwnnw yn gofyn amdani.\n(4) Rhaid i'r rheolwr beidio yn afresymol â pheri neu ganiatáu toriad yn y cyflenwad nwy neu drydan a gaiff ei ddefnyddio gan unrhyw feddiannydd yn yr HMO.\nDyletswydd rheolwr i gynnal a chadw rhannau cyffredin, gosodion, ffitiadau a chyfarpar\n8.—(1) Rhaid i'r rheolwr sicrhau bod holl rannau cyffredin yr HMO—\n(a)yn cael eu cynnal a'u cadw o ran eu haddurno mewn cyflwr da a glân;\n(b)yn cael eu cynnal a'u cadw mewn cyflwr diogel a'u bod yn gweithio; ac\n(c)yn cael eu cadw'n rhesymol glir rhag rhwystr.\n(2) Wrth gyflawni'r ddyletswydd a osodir gan baragraff (1), rhaid i'r rheolwr sicrhau'n benodol—\n(a)bod pob canllaw a banister yn cael eu cadw mewn cyflwr da bob amser;\n(b)bod y cyfryw ganllawiau neu fanisters ychwanegol ag sy'n angenrheidiol ar gyfer diogelwch meddianwyr yr HMO yn cael eu darparu;\n(c)bod unrhyw orchuddion grisiau yn cael eu gosod yn ddiogel a'u bod yn cael eu cadw mewn cyflwr da;\n(ch)bod pob ffenestr a dull arall o awyru yn y rhannau cyffredin yn cael eu cadw mewn cyflwr da;\n(d)bod ffitiadau goleuo digonol yn cael eu gosod yn y rhannau cyffredin a'u bod ar gael bob amser i'w defnyddio gan bob un o feddianwyr yr HMO; ac\n(dd)yn ddarostyngedig i baragraff (3), bod gosodion, ffitiadau neu gyfarpar a ddefnyddir ar y cyd gan ddwy aelwyd neu fwy yn yr HMO yn cael eu cynnal a'u cadw mewn cyflwr da a diogel a'u bod yn lân ac yn gweithio.\n(3) Nid yw'r ddyletswydd a osodir gan baragraff (2)(dd) yn gymwys o ran gosodion, ffitiadau neu gyfarpar y mae gan y meddiannydd yr hawl i'w symud o'r HMO neu sydd fel arall y tu allan i reolaeth y rheolwr.\n(4) Rhaid i'r rheolwr sicrhau—\n(a)bod adeiladau y tu allan, buarthau a chyrtiau blaen a ddefnyddir ar y cyd gan ddwy aelwyd neu fwy sy'n byw yn yr HMO yn cael eu cynnal a'u cadw mewn cyflwr da, glân a threfnus;\n(b)y cedwir unrhyw ardd sy'n perthyn i'r HMO mewn cyflwr diogel a thaclus; ac\n(c)bod y waliau terfyn, ffensys a rheiliau (gan gynnwys unrhyw reiliau yn ardal yr islawr), i'r graddau y maent yn perthyn i'r HMO, yn cael eu cadw a'u cynnal mewn cyflwr da a diogel fel na fyddant yn beryglus i feddianwyr.\n(5) Os oes unrhyw ran o'r HMO nad yw'n cael ei defnyddio rhaid i'r rheolwr sicrhau bod y rhan honno, gan gynnwys unrhyw gyntedd a grisiau sy'n rhoi mynediad uniongyrchol iddi, yn cael ei chadw'n rhesymol lân ac yn rhydd o sbwriel a sorod.\n(a)ystyr “rhannau cyffredin” (“common parts”) yw—\n(i)y drws mynediad i'r HMO a'r drysau mynediad sy'n arwain at bob uned lety i fyw ynddi yn yr HMO; a\n(ii)pob un o'r rhannau hynny o'r HMO sy'n risiau, lifftiau, cynteddau, coridorau, neuaddau, lobïau, mynedfeydd, balconïau, portshys ac yn stepiau a ddefnyddir gan feddianwyr yr unedau llety i fyw ynddynt yn yr HMO i allu mynd at ddrysau mynediad eu huned lety berthnasol i fyw ynddi.\nDyletswydd y rheolwr i gynnal a chadw llety i fyw ynddo\n9.—(1) Yn ddarostyngedig i baragraff (4), rhaid i'r rheolwr sicrhau bod pob uned lety i fyw ynddi yn yr HMO ac unrhyw ddodrefn a gyflenwir gyda'r uned mewn cyflwr glân pan fydd person yn dechrau meddiannu'r lle.\n(2) Yn ddarostyngedig i baragraffau (3) a (4), rhaid i'r rheolwr sicrhau, mewn perthynas â phob rhan o'r HMO a ddefnyddir fel llety i fyw ynddi—\n(a)bod y strwythur mewnol yn cael ei gynnal a'i gadw mewn cyflwr da;\n(b)bod unrhyw osodion, ffitiadau neu gyfarpar sydd yn y rhan yn cael eu cynnal a'u cadw mewn cyflwr da a glân a'u bod yn gweithio; ac\n(c)bod pob ffenestr a dulliau eraill o awyru yn cael eu cadw mewn cyflwr da.\n(3) Nid yw'r dyletswyddau a osodir o dan baragraff (2) yn ei gwneud yn ofynnol i'r rheolwr wneud unrhyw waith trwsio y cododd yr angen amdano o ganlyniad i ddefnyddio llety i fyw ynddo gan y meddiannydd mewn modd nad yw'n ddisgwyliedig gan denant.\n(4) Nid yw'r dyletswyddau a osodir o dan baragraffau (1) a (2) yn gymwys mewn perthynas â dodrefn, gosodion, ffitiadau neu gyfarpar y mae gan y meddiannydd yr hawl i'w symud o'r HMO neu sydd fel arall y tu allan i reolaeth y rheolwr.\n(5) At ddibenion y rheoliad hwn bernir bod person yn defnyddio'r llety i fyw ynddo mewn modd nad yw'n ddisgwyliedig gan denant os bydd y person yn methu â thrin yr eiddo yn unol â'r cyfamodau neu'r amodau a geir yn y les neu'r drwydded neu fel arall os yw'n methu ag ymddwyn fel tenant neu drwyddedai rhesymol.\nDyletswydd i ddarparu cyfleusterau gwaredu gwastraff\n10. Rhaid i'r rheolwr—\n(a)sicrhau bod digon o finiau neu gynwysyddion addas eraill yn cael eu darparu sy'n ddigonol i ofynion pob aelwyd sy'n meddiannu'r HMO ar gyfer storio sbwriel a sorod cyn iddynt gael eu gwaredu; a\n(b)gwneud y cyfryw drefniadau pellach ar gyfer gwaredu sbwriel a sorod o'r HMO ag y gall fod angen amdanynt, gan gofio am unrhyw wasanaeth ar gyfer gwaredu o'r fath a ddarperir gan yr awdurdod lleol.\nDyletswyddau meddianwyr HMOs\n11. Rhaid i bob meddiannydd HMO—\n(a)ymddwyn mewn modd na fydd yn rhwystro neu'n llesteirio'r rheolwr wrth iddo gyflawni dyletswyddau rheolwr;\n(b)caniatáu i'r rheolwr fynd i mewn, at unrhyw ddiben sy'n gysylltiedig â chyflawni unrhyw ddyletswydd a osodir ar y rheolwr gan y Rheoliadau hyn ac ar bob adeg resymol, i unrhyw lety ar gyfer byw ynddo neu le arall a feddiannir gan y person hwnnw;\n(c)rhoi i'r rheolwr, ar gais y rheolwr, y cyfryw wybodaeth ag y gall fod yn rhesymol i'r rheolwr ei mynnu at ddibenion cyflawni unrhyw ddyletswydd o'r fath;\n(ch)cymryd camau rhesymol i osgoi peri niwed i unrhyw beth y mae'n ddyletswydd ar y rheolwr i'w gyflenwi, ei gynnal a'i gadw neu i'w drwsio o dan y Rheoliadau hyn;\n(d)storio a gwaredu sorod yn unol â'r trefniadau a wneir gan y rheolwr o dan reoliad 10; ac\n(dd)cydymffurfio â chyfarwyddiadau rhesymol y rheolwr mewn cysylltiad ag unrhyw fodd i ddianc rhag tân, ag atal tân ac â defnyddio cyfarpar tân.\nDiwygiadau i Reoliadau Trwyddedu a Rheoli Tai Amlfeddiannaeth a Thai Eraill (Darpariaethau Amrywiol) (Cymru) 2006\n12.—(1) Mae Rheoliadau Trwyddedu a Rheoli Tai Amlfeddiannaeth a Thai Eraill (Darpariaethau Amrywiol) (Cymru) 2006(5) yn cael eu diwygio fel a ganlyn.\n(2) Yn rheoliad 1(2) (cymhwyso) hepgorer y geiriau “ac eithrio bloc o fflatiau a gafodd ei drosi y mae adran 257 o'r Ddeddf yn gymwys iddo, ”.\n(3) Yn rheoliad 2 (dehongli) ar ôl “2004” mewnosoder—\nystyr “HMO adran 257” (“section 257 HMO”) yw HMO sy'n floc o fflatiau a droswyd ac y mae adran 257 o'r Ddeddf yn gymwys iddo”.\n(4) Yn lle rheoliad 8 (safonau rhagnodedig ar gyfer penderfynu ar addasrwydd ty ar gyfer amlfeddiannaeth gan uchafswm nifer penodol o aelwydydd neu o bersonau) rhodder—\n“Safonau rhagnodedig ar gyfer penderfynu pa mor addas yw ty ar gyfer amlfeddiannaeth gan uchafswm nifer penodol o aelwydydd neu o bersonau\n8.—(1) Y safonau a ragnodwyd ar gyfer HMOs ac eithrio HMOs adran 257 at ddiben adran 65 o'r Ddeddf (profion o ran pa mor addas yw HMO ar gyfer amlfeddiannaeth) yw'r rhai a geir yn Atodlen 3.\n(2) Mae'r safonau a ragnodir ar gyfer HMOs adran 257 at ddiben adran 65 o'r Ddeddf fel a ganlyn—\n(a)bod pob ystafell ymolchi a thoiled sydd ym mhob fflat yn ddigonol o ran maint a dyluniad, a bod pob basn golchi dwylo wedi'i leoli mewn man addas ac yn addas ar gyfer y diben, o ystyried oedran a chymeriad yr HMO, maint a dyluniad pob fflat a'r ddarpariaeth bresennol sydd ynddo ar gyfer basnau golchi dwylo, toiledau ac ystafelloedd ymolchi;\n(b)y safonau hynny a geir ym mharagraff 4(1) o Atodlen 3, i'r graddau y mae cydymffurfio â hwy'n rhesymol ymarferol; ac\n(c)y safonau hynny a geir ym mharagraff 5 o Atodlen 3.”\n(5) Yn rheoliad 11 (cofrestrau o drwyddedau)—\n(a)ym mharagraff (2) yn lle “Mae'r” rhodder y “Yn ddarostyngedig i baragraff (3), mae'r”; a\n(b)ar ôl paragraff (2), mewnosoder—\n“(3) Ni ragnodir y manylion a grybwyllir yn is-baragraffau (b), (c)(ii), (ch) a (d) o baragraff (2) ar gyfer unrhyw gofnod mewn cofrestr y cyfeirir ati yn y paragraff hwnnw mewn cysylltiad â thrwydded a roddwyd mewn perthynas ag HMO adran 257.”\n(6) Yn rheoliad 13 (cofrestrau o orchmynion rheoli)—\n(a)ym mharagraff (2) yn lle “Mae'r” rhodder “Yn ddarostyngedig i baragraff (4), mae'r”; a\n(b)ar ôl paragraff (3) ychwaneger—\n“(4) Ni ragnodir y manylion a grybwyllir yn is-baragraffau (b) ac (c)(ii) i (v) o baragraff (2) ar gyfer unrhyw gofnod y cyfeirir ato yn y paragraff hwnnw mewn cysylltiad â gorchymyn rheoli a wnaed mewn perthynas ag HMO adran 257.”.\n(7) Yn Atodlen 2 (cynnwys ceisiadau o dan adrannau 63 ac 87 o'r Ddeddf)—\n(a)ym mharagraff 2(1)(dd)—\n(i)ar ôl “y gwneir y cais amdano” mewnosoder “, ac eithrio mewn cysylltiad â chais mewn cysylltiad ag HMO adran 257”;\n(ii)ym mharagraff (dd)(xi) yn lle “hyfforddiant arall diogelu” rhodder “gwybodaeth arall am ddiogelu”;\n(b)ar ôl paragraff 2(1)(dd) mewnosoder—\n“(e)os mewn cysylltiad ag HMO adran 257 y gwneir y cais, yr wybodaeth a ganlyn—\n(i) nifer y lloriau sydd yn yr HMO a'r lefelau y mae'r lloriau hynny wedi'u lleoli arnynt;\n(ii)nifer y fflatiau hunangynhaliol ac, o blith y rheini, y nifer—\n(aa)y mae'r ceisydd o'r farn eu bod yn ddarostyngedig i les o fwy na 21 o flynyddoedd; a\n(bb)nad yw'n rhesymol i'r ceisydd allu arfer rheolaeth drostynt;\n(iii)mewn perthynas â phob fflat hunangynhaliol nad yw'n cael ei berchen-feddiannu ac sydd o dan reolaeth y deiliad trwydded arfaethedig neu sy'n cael ei reoli ganddo, ac mewn perthynas â rhannau cyffredin yr HMO—\n(aa)manylion cyfarpar rhagofalon tân, gan gynnwys nifer a lleoliad y larymau mwg;\n(bb)manylion llwybrau dianc rhag tân a gwybodaeth arall am ddiogelu rhag tân a ddarperir ar gyfer meddianwyr; ac\n(cc)datganiad bod y dodrefn yn yr HMO neu'r ty a ddarperir o dan delerau unrhyw denantiaeth neu drwydded yn bodloni unrhyw ofynion diogelwch a geir mewn unrhyw ddeddfiad; a\n(iv)datganiad bod unrhyw gyfarpar nwy mewn unrhyw rannau o'r HMO y gellir yn rhesymol ddisgwyl i'r deiliad trwydded arfaethedig arfer rheolaeth drostynt yn bodloni unrhyw ofynion diogelwch a geir mewn unrhyw ddeddfiad.”\n(8) Yn Atodlen 3 (safonau rhagnodedig ar gyfer penderfynu ar addasrwydd HMO i'w feddiannu gan uchafswm nifer penodol o aelwydydd neu o bersonau)—\n(a)yn lle paragraff 2(1) a (2) rhodder—\n“2.—(1) Pan fo pob un o'r unedau llety i fyw ynddynt mewn HMO neu rai ohonynt heb gyfleusterau cael bath neu heb doiled i'w defnyddio gan bob un aelwyd unigol a neb arall, rhaid cael nifer digonol o ystafelloedd ymolchi, toiledau a basnau golchi dwylo sy'n addas at ddiben ymolchi ar gyfer nifer y personau sy'n rhannu'r cyfleusterau hynny, o ystyried oedran a chymeriad yr HMO, maint a dyluniad pob fflat a'r ddarpariaeth sydd ynddo eisoes o ran basnau golchi dwylo, toiledau ac ystafelloedd ymolchi.”; a\n(b)ar ôl paragraff 4(1), mewnosoder—\n“(1A) Nid yw'r safonau y cyfeirir atynt ym mharagraffau (a) ac (dd) o is-baragraff (1) yn gymwys mewn perthynas ag uned lety—\n(a)pan nad yw'r landlord yn rhwym drwy gontract i ddarparu offer neu gyfarpar o'r fath;\n(b)pan fod gan feddiannydd yr uned lety yr hawl i symud offer neu gyfarpar o'r fath o'r HMO; neu\n(c)pan fo'r offer neu'r cyfarpar fel arall y tu hwnt i reolaeth y landlord.”\nMae rheoliadau 3 i 11 o'r Rheoliadau hyn yn gymwys i dai amlfeddiannaeth (“HMOs”) yng Nghymru sydd wedi'u trosi'n flociau o fflatiau y mae adran 257 o Ddeddf Tai 2004 (“y Ddeddf”) yn gymwys iddynt (“HMOs adran 257”). Adeiladau yw'r rhain a droswyd yn fflatiau hunangynhaliol sydd wedi'u ffurfio o'r fflatiau hynny ac lle nad oedd y gwaith adeiladu a wnaed mewn cysylltiad â'r trosiad yn cydymffurfio â'r safonau adeiladu priodol ac nad yw eto'n cydymffurfio â hwy, a bod llai na dwy ran o dair o'r fflatiau hunangynhaliol yn cael eu perchen-feddiannu.\nMae'r Rheoliadau'n gosod dyletswyddau ar berson sy'n rheoli'r cyfryw HMOs adran 257 o ran—\nrhoi gwybodaeth i feddianwyr (rheoliad 4);\ncymryd camau diogelu, gan gynnwys camau diogelu rhag tân (rheoliad 5);\ncynnal y cyflenwad dŵr a'r draenio (rheoliad 6);\ncyflenwi a chynnal nwy a thrydan, gan gynnwys trefnu i'w harolygu'n rheolaidd (rheoliad 7);\ncynnal a chadw rhannau cyffredin (a ddiffinnir yn rheoliad 7(6)), gosodion, ffitiadau a chyfarpar (rheoliad 8);\ncynnal a chadw llety i fyw ynddo (rheoliad 9); a\ndarparu cyfleusterau gwaredu gwastraff (rheoliad 10).\nNid yw dyletswyddau'r rheolwr yn rhychwantu'r rhannau o'r HMO na ellir yn rhesymol ddisgwyl i'r rheolwr fod â rheolaeth drostynt (rheoliad 3).\nMae rheoliad 11 yn gosod dyletswyddau ar feddianwyr HMO at ddiben sicrhau bod y person sy'n rheoli HMO yn gallu cyflawni'n effeithiol y dyletswyddau a osodir arno.\nO dan adran 234(3) o'r Ddeddf, mae person sy'n methu â chydymffurfio â rheoliadau 3 i 11 o'r Rheoliadau hyn yn cyflawni tramgwydd, a gellir ei gosbi ar gollfarn ddiannod â dirwy nad yw'n fwy na lefel 5 ar y raddfa safonol.\nMae rheoliad 12 yn diwygio Rheoliadau Trwyddedu a Rheoli Tai Amlfeddiannaeth a Thai Eraill (Darpariaethau Amrywiol) (Cymru) 2006 (O.S. 2006/1715 (Cy. 177)), fel bod y Rheoliadau hynny, gyda rhai eithriadau, yn gymwys bellach i bob HMO y mae Rhan 2 o'r Ddeddf yn gymwys iddo, gan gynnwys HMOs adran 257. Dim ond i HMOs adran 257 y mae rhai darpariaethau ychwanegol yn berthnasol. Mae rheoliad 12 hefyd yn diwygio'r Rheoliadau hynny mewn cysylltiad â'r safonau sy'n berthnasol i gyfleusterau ymolchi a chael bath ac a ragnodwyd ar gyfer penderfynu pa mor addas yw ty i'w amlfeddiannu gan uchafswm nifer penodol o aelwydydd neu o bersonau. Mae hefyd yn gwneud mân ddiwygiad i'r wybodaeth ynghylch diogelu rhag tân yn yr HMO neu'r ty y mae angen ei darparu mewn cais am drwydded.\nYm mis Chwefror 2006 paratowyd asesiad effaith reoleiddiol llawn o'r offerynnau statudol sy'n ychwanegu at ddarpariaethau Deddf Tai 2004 mewn perthynas â thrwyddedu HMOs a thrwyddedu dethol lletyau preifat eraill a rentir, a'r gorchmynion rheoli (Rhannau 2, 3 a Phennod 1 o Ran 4 o Ddeddf Tai 2004), ac mae ar gael gan Uned y Sector Preifat, Y Gyfarwyddiaeth Dai, Llywodraeth Cynulliad Cymru, Swyddfa Merthyr Tudful, Rhyd-y-car, Merthyr Tudful, CF48 1UZ, ffôn 01685 729193, neu drwy anfon e-bost at huw.mclean@wales.gsi.gov.uk.\n2004 p. 34. Mae'r pwerau a roddwyd gan adrannau 63(5) a (6), 65(3) a (4), 87(5) a (6), 232(3) a (7) a 234 o'r Ddeddf yn arferadwy, o ran Cymru, gan Gynulliad Cenedlaethol Cymru. Gweler y diffiniad o'r “appropriate national authority” yn adran 261(1) o Ddeddf 2004.\nO ran Cymru, yn rhinwedd paragraff 30(2)(c) o Atodlen 11 i Ddeddf Llywodraeth Cymru 2006 (p.32) mae swyddogaethau a oedd gynt yn arferadwy gan Gynulliad Cenedlaethol Cymru bellach yn arferadwy gan Weinidogion Cymru.\nI gael ystyr “HMO” gweler adrannau 254 i 259 o'r Ddeddf.\nI gael ystyr “person managing” gweler adran 263(3) o'r Ddeddf.\nO.S. 2006/1715 (Cy. 177).


Israddedig - Ysgol Fferylliaeth a Gwyddorau Fferyllol - Prifysgol Caerdydd\nGwyliwch ein myfyrwyr yn egluro pam eu bod wedi dewis astudio Fferylliaeth yng Nghaerdydd\nRydym yn falch o fod yn hyfforddi fferyllwyr y dyfodol. Ein cenhadaeth yw rhoi i’n myfyrwyr y wybodaeth, y sgiliau a’r profiad angenrheidiol i lwyddo yn eu dewis o yrfa.\nAthro mewn Fferylliaeth (MPharm) B230\nBeth mae fferyllwyr heddiw yn ei wneud?\nBu fferyllwyr yn arbenigwyr ym maes cyffuriau a meddyginiaeth erioed, a gallant ymwneud ag unrhyw agwedd ar baratoi a defnyddio cyffuriau. Mae hynny’n cynnwys darganfod meddyginiaethau, cael hyd i’r ffordd orau o weinyddu cyffuriau, eu cyflenwi i gleifion, a hyd yn oed optimeiddio therapi cyffuriau.\nDarganfyddwch beth mae fferyllwyr modern yn ei wneud.\nMae rôl fferyllydd yn mynd ymhell y tu hwnt i gownter y fferyllfa. Ac mae hynny wedi dod yn fwyfwy gwir yn ystod y blynyddoedd diwethaf.\nMae llawer o fferyllwyr heddiw hefyd wedi cymhwyso i ragnodi meddyginiaeth yn annibynnol ar feddyg, ac maent yn rheng flaen y ddarpariaeth gofal iechyd - boed hynny mewn ysbyty neu leoliad cymunedol, gan gynnwys meddygfeydd a chanolfannau iechyd. Mae ganddynt rôl hanfodol wrth gefnogi cleifion a gwella’u hiechyd a’u llesiant.\nRhagor o wybodaeth am y gyrfaoedd amrywiol sydd ar gael o fferyllwyr.\nGallwch lawrlwytho ein canllaw defnyddiol, ‘Dyfodol ym maes Fferylliaeth’, sy’n trin a thrafod y gyrfaoedd y gall fferyllwyr eu dilyn:\nDyfodol mewn fferylliaeth\nDyma beth sydd angen i chi ei wybod, wedi ei gyflwyno gan y Gymdeithas Fferyllol Frenhinol.\nLawrlwytho'r ddogfen (PDF, 6.9 MB)\nRhesymau dros astudio Fferylliaeth gyda ni\nRydyn ni’n cael ein hystyried yn un o’r Ysgolion Fferylliaeth gorau yn y Deyrnas Unedig o flwyddyn i flwyddyn, ac mae 100% o’n myfyrwyr mewn cyflogaeth a/neu’n gwneud astudiaethau pellach chwe mis ar ôl graddio. Felly, os ydych chi’n ystyried gyrfa ym maes fferylliaeth, gallen ni fod yn ddewis perffaith i chi. Dyma pam:\nCaiff myfyrwyr eu harfogi â nifer o'r sgiliau bydd angen arnynt ar gyfer uwch-ymarfer fferyllol.\nPan gerddwch chi drwy ddrysau Adeilad Redwood, cewch eich hun mewn amgylchedd cynnes, croesawgar, sy’n eich gwneud yn gartrefol. Mae ein Hysgol glos hefyd yn gymuned gefnogol, lle mae staff a myfyrwyr yn cydweithio’n agos.\nFel myfyriwr, gallwch chi gael arweiniad gan eich Tiwtor Personol, Mentor sy'n Fyfyriwr, a thrwy ein Panel Staff a Myfyrwyr effeithiol. Mae gennym hefyd Uwch-swyddog Cynghori Tiwtoriaid sydd wedi ymrwymo i gefnogi myfyrwyr os oes ganddyn nhw unrhyw bryderon yn ystod eu hamser gyda ni.\nAr ben hynny, mae cymdeithas myfyrwyr fywiog, actif a difyr ar waith yn yr Ysgol, sef WPSA, sy'n cynnal llawer o ddigwyddiadau elusennol, chwaraeon a chymdeithasol ar gyfer yr holl fyfyrwyr Fferylliaeth sydd yma.\nMyfyrwyr yn astudio yn Adeilad Redwood, sef lleoliad yr Ysgol Fferylliaeth a Gwyddorau Fferyllol.\nRydyn ni wedi bod yn hyfforddi fferyllwyr, ac yn helpu i ddylanwadu ar y proffesiwn, ers 100 mlynedd.\nGan fod rôl y fferyllydd yn cymryd camau breision ymlaen yn y Deyrnas Unedig ac yn rhyngwladol, mae ein rhaglen MPharm hefyd yn esblygu’n barhaus i adlewyrchu’r datblygiadau hyn. Bydd eich cyfnod gyda ni yn eich paratoi ar gyfer y cyfleoedd cyffrous sydd o’ch blaen.\nEin lleoliadau gwaith\nRydyn ni am i chi gael profiad ymarferol, bywyd go iawn, fel eich bod yn gwbl barod i ymgymryd â rôl fferyllydd. Dyna pam mae ein lleoliadau yn rhan mor hanfodol o’n rhaglen, ac yn cychwyn yn wythnos gyntaf un ein astudiaeth.\nBydd ein lleoliadau yn rhoi cyfle i chi ryngweithio â chleifion a gofalwyr, y cyhoedd, a gweithwyr gofal iechyd proffesiynol eraill mewn amrywiaeth o leoliadau. Byddwch nid yn unig yn cael cyfle i arsylwi rôl y fferyllydd a dod i ddeall sut mae gofal fferyllol yn cael ei optimeiddio, byddwch hefyd yn cael chwarae rhan weithredol yn y lleoliadau hyn, gan helpu i feithrin eich sgiliau a’ch hyder wrth i chi symud ymlaen trwy’r cwrs.\nYn ystod eich pedair blynedd, cewch eich hun ym mhob un o’r prif leoliadau iechyd, gan gynnwys fferyllfa gymunedol, fferyllfa ysbyty, a gofal sylfaenol meddygfeydd teulu. Byddwch yn cwrdd ag ystod eang o gleifion sydd â sbectrwm amrywiol o gyflyrau iechyd ac yn gweithio ochr yn ochr ag ymarferwyr gofal iechyd i gefnogi cleifion a mwyafu effaith eu meddyginiaethau.\nA chan fod rôl fferyllydd yn esblygu, rydyn ni’n sicrhau bod ein myfyrwyr yn cael cwblhau lleoliadau mewn mannau sy’n adlewyrchu’r newidiadau hynnny, er enghraifft mewn lleoliadau iechyd a gofal cymdeithasol fel gwasanaeth gwirfoddoli’r ysbytai, Ymddiriedolaeth y Gofalwyr, Cartrefi Gofal, a Gweithredu Caerdydd a’r Fro ar Iechyd Meddwl. Bydd y lleoliadau hyn yn rhoi cyfle i chi feithrin a datblygu eich sgiliau ymgynghori, rhywbeth sy’n hanfodol i lawer o fferyllwyr heddiw.\nMae ein lleoliadau yn nodwedd hynod boblogaidd o’n cwrs, ac rydym yn datblygu ein rhaglen lleoliadau yn barhaus er mwyn paratoi myfyrwyr ar gyfer y cam nesaf yn yr yrfa o’u dewis.\nMae ein myfyrwyr yn cymryd rhan mewn lleoliadau gwaith lle maent yn dysgu i weithio fel rhan o dîm gyda gweithwyr gofal iechyd proffesiynol eraill.\nYn ogystal â’n rhaglen lleoliadau, mae ein myfyrwyr wedi cymryd rhan mewn gweithgareddau allgyrsiol drwy ymweld ag UDA, Uganda a Sambia er mwyn ennill profiad rhyngwladol.\nMae lleoliadau wedi bod yn rhan hollbwysig o’r cwrs ers y flwyddyn gyntaf. Yn yr ail flwyddyn y cefais fy lleoliad gorau, pan ymwelais ag uned asesu gofal yr henoed. Roedd gwerthfawrogi safbwynt y claf a gwerth tîm amlddisgyblaethol ar adeg mor gynnar yn y cwrs yn amhrisiadwy ac yn rhywbeth y bydda i’n ei gofio am byth. Mae rhoi gwybodaeth dwi wedi’i dysgu mewn darlithoedd a gweithdai ar waith ar leoliad wastad yn gyffrous ac mae cael y cyfle i rannu’r wybodaeth hon â chleifion a gweithwyr gofal iechyd proffesiynol eraill yn golygu bod yr holl waith caled werth yr ymdrech.’\nElla Jenkins, Myfyriwr MPharm\nEin darpariaeth addysg ryngbroffesiynol\nRydym yn ffodus bod yr ystod lawn o alwedigaethau gofal iechyd yn cael eu cynrychioli yng Ngholeg y Gwyddorau Biofeddygol a Bywyd - gan gynnwys Meddygaeth, Deintyddiaeth, Optometreg, Seicoleg, Nyrsio, Ffisiotherapi a mwy.\nByddwch chi’n ymgymryd â sesiynau addysg rhyngbroffesiynol gyda myfyrwyr o Ysgolion eraill y Coleg er mwyn cael profiad hollbwysig o weithio mewn tîm aml-ddisgyblaeth. Mae hyn yn rhywbeth rydyn ni’n falch o’i gynnig fel rhan o’n rhaglen, gan ein bod yn gwybod y bydd yn rhoi sylfaen gadarn i chi ar gyfer eich gyrfa i’r dyfodol.\nMae ein myfyrwyr yn derbyn profiad ymarferol a hyfforddiant er mwyn eu paratoi am eu gyrfaoedd yn y dyfodol.\nMae gennym ni gyfleusterau ardderchog yn yr Ysgol sy’n hunan-gynhaliol:\nlabordai modern ar gyfer arbrofion\nystafelloedd ymgynghori newydd sydd ag union yr un cyfarpar â’r hyn y byddech yn disgwyl ei weld mewn fferyllfeydd go iawn\nLabordy Ymarfer Fferylliaeth (sy’n cynnwys cypyrddau gweinyddu ac argraffyddion labeli cyffuriau er mwyn ymarfer gweinyddu)\nystafell Ymarfer Dosbarthu Da (GMP) lle mae’r meddyginiaethau’n cael eu creu\nystafelloedd tawel lle gall myfyrwyr astudio\nman cymdeithasol gyda gwasanaeth hunan-wasanaeth.\nI gael gwybod sut rydym yn defnyddio ein cyfleusterau i roi addysg o safon uchel i chi a’ch paratoi ar gyfer eich gyrfa yn y dyfodol, gwyliwch daith ein myfyrwyr MPHarm blwyddyn olaf, Hannah a Luke, o gwmpas Adeilad Redwood.\nGwyliwch y daith o amgylch yr Ysgol\nYr ardal gymdeithasol i fyfyrwyr yn Adeilad Redwood.\nMae gan ein hystafelloedd ymgynghori yr holl offer sydd angen i fyfyrwyr gael profi ymarfer Fferylliaeth.\nMae ein labordy Ymarfer Fferylliaeth yn rhoi'r cyfle i fyfyrwyr ddysgu sut i ddosbarthu meddyginiaethau.\nMae gan ein Hysgol labordai modern ar gyfer addysgu a gwersi ymarferol.\nMyfyrwyr MPharm yn gwneud arbrawf fel rhan o sesiwn ymarferol.\nMyfyrwyr yn ein hystafell GMP lle caiff meddyginiaethau go iawn eu creu.\nEin hangerdd ynghylch gwyddoniaeth a gwaith ymchwil\nMae gennym enw da yn rhyngwladol am ansawdd ein gwaith ymchwil, ac rydyn ni’n falch iawn o’r amrywiaeth o brosiectau ymchwil blaengar sydd ar waith yma ar hyn o bryd.\nFel myfyriwr israddedig yn ein Hysgol, byddwch chi’n elwa o’n hangerdd ynghylch gwyddoniaeth a gwaith ymchwil, oherwydd bod ein tîm o ymchwilwyr, sydd ymhlith y gorau yn y byd, yn llunio ac yn addysgu’r rhaglen MPharm. O fioleg folecwlaidd i gemeg feddyginiaethol, gwyddor meddygaeth sy’n greiddiol i’r hyn rydym ni’n ei addysgu, a thrwy astudio yma, byddwch yn dod i gysylltiad â’r datblygiadau diweddaraf ym maes ymchwil fferyllol.\nEin hymrwymiad i addasu i anghenion newidiol proffesiwn fferylliaeth\nMae ein corff rheoleiddio, y Cyngor Fferylliaeth Cyffredinol, yn adolygu ac yn newid safonau addysg a hyfforddiant fferylliaeth.\nMae ein rhaglen MPharm yn cael ei adolygu yn rhan o’n hymrwymiad parhaol i wella ein cwrs er mwyn iddo adlewyrchu’r newidiadau mewn ymarfer fferylliaeth a sicrhau bod gan ein graddedigion y sgiliau, y wybodaeth a’r profiad sydd eu hangen arnynt ar eu cam nesaf yn eu gyrfaoedd ym maes fferylliaeth.\nCymhwyso i fod yn Fferyllydd\nAr ôl cwblhau ein gradd MPharm, gallwch wneud cais am y flwyddyn cyn cofrestru. Ar ôl cwblhau’r flwyddyn honno yn llwyddiannus, a phasio asesiad cofrestru GPhC, byddwch yn gymwys i gofrestru fel fferyllydd cymwysedig.\nYn 2021, pasiodd 95.7% o'n myfyrwyr a safodd arholiad cofrestru y Cyngor Fferyllol Cyffredinol y tro cyntaf, sy'n uwch na'r cyfartaledd cenedlaethol cyffredinol o 89.7%.\nBydd yr MPharm hefyd yn eich paratoi ar gyfer gyrfaoedd eraill posibl ym maes iechyd, gwyddoniaeth neu addysg.\nRhagor am ein rhaglen MPharm gan gynnwys trosolwg o’r cwrs, nodweddion allweddol, gofynion mynediad a rhagolygon gyrfa.\nOs oes gennych chi unrhyw gwestiynau am ein cwrs i is-raddedigion, bydden ni wrth ein bodd yn clywed oddi wrthych.\nManylion cwrs Meistr Fferylliaeth\nMae manylion llawn am ein cwrs MPharm, gan gynnwys sut i wneud cais, ar gael ar y chwiliwr cyrsiau.\nYmrestru i Israddedigion 2019Chevron right\nDiwrnodau agored i israddedigionChevron right\nGeneral Pharmaceutical CouncilChevron right


Canwr opera a 45 o blant - BBC Cymru Fyw\nCanwr opera a 45 o blant\nBydd Theatr Bryn Terfel yn rhan o Ganolfan Pontio fydd yn agor ym Medi 2014.\nMae'r canwr opera rhyngwladol, Bryn Terfel, yn ymuno â 45 o blant o ysgolion Bangor ar safle adeilad newydd Theatr Bryn Terfel ddydd Gwener.\nBydd Theatr Bryn Terfel yn theatr hyblyg, aml-bwrpas yng nghalon Pontio - Canolfan Celfyddydau ac Arloesi newydd Prifysgol Bangor sydd i'w hagor ym Medi 2014.\nHwn fydd ymweliad cyntaf Bryn â safle Pontio - ac â'r theatr sydd i'w henwi ar ei ôl.\nBydd Pontio yn gartref hefyd i sinema, canolfan ddylunio ac arloesi, Undeb y Myfyrwyr, darlithfeydd, mannau dysgu cymdeithasol, bwyty, bar, caffi a mwy.\nDywedodd Bryn Terfel: "Y theatr yw'r tlws yng nghoron Pontio. Mi wn mor bwysig yw cael lleoliad bywiog o safon uchel ar gyfer perfformiadau, a llwyfan ffyniannus ar gyfer celfyddydau a cherddoriaeth yng nghalon ein cymunedau yng Nghymru. Edrychaf ymlaen at ddychwelyd, fel perfformiwr a hefyd fel aelod o'r gynulleidfa."\nYng Nghanolfan Pontio bydd theatr newydd, sinema, Undeb y Myfyrwyr, bar a chaffi\nDywedodd Elen ap Robert, Cyfarwyddwr Artistig Pontio: "Mae Bryn Terfel yn fodel rôl llawn ysbrydoliaeth ar gyfer cerddorion a pherfformwyr ifainc uchelgeisiol, yn lleol, yn genedlaethol ac yn rhyngwladol. Mae wedi gwneud cymaint i'r celfyddydau yng Ngogledd Cymru - ac i godi proffil Cymru yn rhyngwladol."\n"Gyda llai na blwyddyn i fynd hyd nes inni agor y Ganolfan, mae'n amser cyffrous iawn yn natblygiad Pontio. Bydd Theatr Bryn Terfel yn lleoliad perfformio ar raddfa ganolig o bwys strategol, y bydd modd ei addasu ar gyfer amrywiaeth eang o ffurfiau celfyddydol - o ddrama, dawns, comedi, gigiau, cerddoriaeth ryngwladol - hyd at gyngherddau cerddoriaeth glasurol ac opera siambr."\nMewn hetiau caled a siacedi llachar, mae Bryn Terfel a'r 45 o blant o ysgolion cynradd Hirael a Glan Cegin yn canu 'Anfonaf Angel', cân a ysgrifennwyd ar gyfer Bryn gan Robat Arwyn a Hywel Gwynfryn yn 2011.\nGŵyl Llangollen: Bryn Terfel yn canu


Achos newydd yn nhref noir-aidd Aberystwyth i Dditectif Taliesin MacLeavy! – BroAber360\nAchos newydd yn nhref noir-aidd Aberystwyth i Dditectif Taliesin MacLeavy!\nMae’r ditectif Taliesin MacLeavy yn ôl – gydag achos newydd a phartner newydd…\nMae Richard Harrington, oedd yn portreadu Ditectif Mathias yn y gyfres Y Gwyll ar S4C (ac Hinterland ar y BBC), wedi canmol Ar Lwybr Dial gan ei disgrifio fel “nofel sy’n werth colli cwsg drosti.”\nDywed yr awdur Alun Davies, a fagwyd yn Aberystwyth ond sydd bellach yn byw yng Nghaerdydd. “Mae dylanwad fy magwraeth yn Aberystwyth yn gryf yn fy nofelau i – rydw i’n credu y gall y lleoliad fod fel cymeriad ychwanegol mewn storïau, ac mae canolbarth Cymru yn cynnig cymaint o ran tirlun, hanes a diwylliant. Rwy hefyd yn rhedwr brwd, ac mi fydda i’n treulio’r amser hynny yn datrys elfennau o’r stori yn fy meddwl – rydw i’n siŵr y byddai fy llyfrau i’n wahanol iawn petawn i wedi treulio f’amser i gyd yn eistedd ar bwys desg,”\nYn Ar Lwybr Dial, partnerir Taliesin gyda Siwan Mathews, ditectif profiadol sydd newydd ddychwelyd i’w gwaith ar ôl sawl blwyddyn yn magu teulu ifanc. Eu hachos cyntaf ydy ymchwiliad i sawl lladrad ym mhentref Y Borth. Mae’r ddau dditectif yn dod o hyd i gyrff hen gwpwl, wedi’u lladd yn eu cartref. Yn benderfynol o ddal yr un sy’n gyfrifol cyn i fwy farw, maen nhw’n mynd ati i chwilio i gefndir tywyll y pâr priod, cyn i dro yn y stori weld y llofrudd yn cysylltu gyda Taliesin a’r ditectif yn gorfod chwilio am atebion ynddo’i enaid ei hun. Wedi ei hadrodd o safbwynt Taliesin a Siwan, mae’r ddirgelwch gyffrous yn mynd â’r darllenwr ar daith lawn amheuon, cyfrinachau a llofruddiaethau erchyll.\n“Rwy wedi bod yn gweithio ar stori’r ail nofel ers cyn i mi orffen Ar Drywydd Llofrudd ’nôl yn 2018. Mae’n wefr wahanol i ddatgelu stori newydd wrth datblygu mwy ar yr un cymeriadau. Rwyf wedi bod yn ffodus i gael adborth da wrth nifer o ddarllenwyr y nofel gyntaf, ac mi oedd yn bendant yn deimlad rhyfedd i ysgrifennu’r nofel hon gan wybod bod sawl un yn disgwyl amdani,” meddai Alun.\nDywed Tweli Griffiths yn y Western Mail Weekend “Mae holl nodweddion arferol Scandi-noir wedi eu plethu at ei gilydd yn y nofel hon mewn ffordd gywrain a chyfrwys hefyd. Fy mwriad oedd darllen hon dros gyfnod o ryw wythnos. Unwaith y dechreuais, wnes i ddim oedi tan y dudalen olaf. Dw i’n edrych ymlaen at y gyfrol nesaf.”\nAdborth Gwenan Mared yng nghylchgrawn Barn oedd ei bod yn “Nofel seicolegol, tywyll, sy’n rhoi pwyslais ar greu awyrgylch ac edrych o dan yr wyneb yw’r rhain ac mae Alun Davies yn grefftus iawn yn creu’r ymdeimlad hwn…. Mae’n chwip o nofel gyntaf, sy’n cyrraedd diweddglo brawychus, ac roeddwn wedi llyncu abwyd y stori’n llwyr gan fwynhau’r ochr seicolegol a dod yn hoff iawn o’r ddau brif gymeriad.”\n“Ro’n i wedi pasa ei darllen yn hamddenol, ond allwn i ddim. Roedd yn rhaid i mi ddal ati, gan anghofio fy ngwaith sgwennu a gwaith tŷ.” – Bethan Gwanas\nMae Ar Lwybr Dial gan Alun Davies ar gael nawr yn eich siopau llyfrau lleol. Yn Aberystwyth, cofiwch gefnogi Siop Inc a Siop y Pethe (Y Lolfa, £8.99).


Os ydych ar incwm isel, efallai y byddwch yn gymwys i gael budd-daliadau a hawliau ychwanegol. Darganfyddwch ragor ynglŷn â’r hyn sydd ar gael.\nDefnyddiwch gyfrifiannell budd-daliadau\nHelp gyda chostau gwresogi ac ynni\nHelp gyda theithio a chwilio am waith\nI amcangyfrif eich holl hawliau, defnyddiwch y gyfrifiannell budd-daliadau ar wefan GOV.UK\nOs ydych yn byw yng Ngogledd Iwerddon, darganfyddwch fwy am ba fudd-daliadau a chymorth ariannol y gallai fod gennych hawl iddynt ar wefan nidirect\nYdych chi’n derbyn rhai budd-daliadau yn seiliedig ar incwm ac mae angen help arnoch i dalu am bethau hanfodol fel dillad, dodrefn neu flaendal rhent? Yna mae’n bosibl y gallech wneud cais am Fenthyciad Trefnu neu Daliad Cyllidebu Ymlaen Llaw os ydych chi’n cael Credyd Cynhwysol.\nBydd angen i chi fod wedi bod yn hawlio Credyd Cynhwysol am o leiaf chwe mis cyn y gallwch wneud cais.\nCefnogaeth i'ch helpu chi i ddod trwy argyfwng\nOs ydych chi'n wynebu argyfwng, fel peiriant golchi wedi torri neu os oes angen help arnoch ar frys gyda chostau gwresogi ac yn agored i niwed, efallai y bydd cymorth lleol ar gael. Gelwir hyn yn gymorth lles lleol.\nRhoddir cymorth fesul achos.\nOs ydych yn byw yn Lloegr, cysylltwch â'ch cyngor i weld a oes ganddynt gynllun cymorth lles. Dewch o hyd i'ch cyngor lleol ar wefan GOV.UK\nOs ydych yn byw yn yr Alban, darganfyddwch fwy am Gronfa Les yr Alban ar wefan Scottish Government\nOs ydych yn byw yng Ngogledd Iwerddon, darganfyddwch fwy am newidiadau i'r Gronfa Gymdeithasol wefan nidirect\nMae llawer o elusennau, sefydliadau ffydd, proffesiynol a lleol yn cynnig grantiau i bobl sy'n gysylltiedig â nhw mewn rhyw ffordd. Fel arfer does dim rhaid i chi dalu'r arian yn ôl.\nI ddarganfod a allwch wneud cais, defnyddiwch y teclyn ‘Chwilio am grantiau’ ar wefan Turn2us\nTaliad Cymorth Prawf ac Olrhain\nOs dywedir wrthych am hunan-ynysu gan system Prawf ac Olrhain y GIG, ni allwch weithio gartref ac rydych yn hawlio unrhyw un o'r budd-daliadau a restrir isod, bydd gennych hawl i daliad o £500:\nBydd yn rhaid i chi ddangos prawf o'ch cyflogaeth (neu hunangyflogaeth) i fod yn gymwys, a bydd gwiriadau'n cael eu cynnal i wirio nad ydych chi'n gallu gweithio gartref.\nDarganfyddwch fwy am sut i wneud cais am daliad ar wefan GOV.UK\nCymorth ar gyfer Llog Morgais\nYdych chi’n derbyn rhai budd-daliadau yn seiliedig ar incwm ac yn ei chael yn anodd parhau i dalu’r llog ar eich morgais? Yna mae’n bosibl y gallech wneud cais am Gymorth ar gyfer Llog Morgais (SMI).\nGall SMI dalu’r llog (ond nid yr ad-daliadau cyfalaf) ar forgeisi hyd at £200,000.\nGallwch hefyd ddefnyddio SMI i dalu am waith trwsio neu gynnal a chadw allweddol i’ch cartref neu i’w addasu i ymdopi gydag anghenion anabledd.\nTelir y taliadau yn uniongyrchol i’ch darparwr benthyciadau 39 wythnos wedi i chi wneud cais am y tro cyntaf am y budd-dal hwn, felly dylech wneud cais cyn gynted ag y medrwch. Mae hyn oni bai eich bod yn cael Credyd Pensiwn, ac os felly gallwch gael cymorth ar unwaith.\nDarganfyddwch fwy am Gymorth ar gyfer Llog Morgais\nAm fwy o wybodaeth ar gyfer perchnogion tai gydag anawsterau morgais yn Yr Alban, ewch i wefan Scottish Government\nHelp gyda chostau tai os ydych chi'n rhentu\nOs ydych yn rhentu naill ai gan landlord tai preifat neu gymdeithasol a'ch bod chi'n derbyn rhai budd-daliadau yn seiliedig ar incwm, gallech gael arian i helpu i dalu'ch rhent.\nCredyd Cynhwysol a chostau tai\nOs ydych chi’n gymwys am Gredyd Cynhwysol efallai y gallech gael elfen costau tai i fynd tuag at eich rhent neu daliadau llog ar forgais.\nOs ydych yn byw yn yr Alban, gallwch ddewis gael taliadau rhent i’w talu yn uniongyrchol i’ch landlord.\nEfallai na fydd eich taliad Credyd Cynhwysol (neu'ch Budd-dal Tai) yn talu'ch holl gostau tai. Mae hyn yn fwy tebygol o fod yn wir os ydych chi'n byw mewn tai rhent preifat.\nOs bydd hyn yn digwydd, efallai y gallwch hawlio Taliad Tai Dewisol (DHP) gan eich cyngor lleol i dalu'r diffyg mewn rhent.\nGallwch hefyd wneud cais am DHP i dalu blaendal tenantiaeth neu rai taliadau rhent daear.\nDarganfyddwch fwy am Daliadau Tai Dewisol ar wefan GOV.UK neu cysylltwch â’ch cyngor lleol.\nEfallai y gallwch gael gostyngiad ar eich Treth Cyngor os:\nrydych ar incwm isel\nydych chi'n fyfyriwr neu os ydych chi'n byw gyda myfyrwyr\nrydych chi'n byw ar eich pen eich hun neu chi yw'r unig oedolyn yn eich cartref\nrydych chi'n cael rhai budd-daliadau, fel Lwfans Ceisio Gwaith, Cymhorthdal Incwm, Credyd Pensiwn, Lwfans Cyflogaeth a Chymorth a Chredyd Cynhwysol\nmae gennych chi neu rywun rydych chi'n byw gyda nhw anabledd, ac o ganlyniad mae angen i chi fyw mewn cartref mwy\noes gennych chi neu rhywun sy’n byw gyda chi nam meddyliol difrifol\nrydych yn ymadawr gofal yn yr Alban, lle byddwch chi wedi'ch eithrio o'r Dreth Cyngor rhwng 18 oed nes i chi droi'n 26 oed\nrydych chi'n byw mewn rhai siroedd yng Nghymru a Lloegr ac yn ymadawr gofal\nrydych yn aelod o'r lluoedd arfog, yn dibynnu ar eich amgylchiadau\nrydych yn y carchar - oni bai eich bod yn bwrw dedfryd o garchar am fethu â thalu Treth Cyngor.\nI ddarganfod mwy am Dreth Cyngor, gan gynnwys pwy sy’n gallu cael gostyngiad a sut i wneud cais, ewch i wefan GOV.UK website\nDarganfyddwch fwy am gael gostyngiad Treth Cyngor yng Nghymru ar wefan Llywodraeth Cymru\nDarganfyddwch fwy am gael gostyngiad Treth Cyngor yn yr Alban ar wefan Scottish Government\nOs ydych yn byw yng Ngogledd Iwerddon, bydd angen i chi wneud cais am Ryddhad ardrethi yn lle.\nGall Gostyngiad Cartrefi Cynnes roi £140 i chi oddi ar eich bil trydan.\nOs ydych chi ar incwm isel ac yn cael rhai budd-daliadau prawf modd, gan gynnwys Credyd Cynhwysol, efallai y byddwch yn medru ei gael.\nSiaradwch â'ch cyflenwr trydan i weld a allant ei gynnig i chi.\nOs nad ydych yn gymwys i gael Gostyngiad Cartref Cynnes gyda'ch cyflenwr, edrychwch a allwch newid i un lle rydych yn gymwys.\nDarllenwch fwy am Ostyngiad Cartrefi Cynnes a phwy sy’n ei gynnig ar wefan GOV.UK\nNewid cyflenwyr ynni\nOs ydych chi'n talu'ch biliau ynni yn uniongyrchol, fe allech chi arbed hyd at £200 y flwyddyn trwy newid cyflenwyr nwy a thrydan. Dim ond 20 munud y mae'n ei gymryd i wirio\nDarllenwch ein canllaw Sut i ddod o hyd i'r cynigion gorau ar gyfer nwy a thrydan a chynhyrchion ariannol ar wefannau cymharu prisiau\nDarganfyddwch fwy am grantiau arbed ynni a chynigion ar wefan yr Energy Saving Trust\nYdych chi’n cael budd-daliadau yn seiliedig ar incwm ac mae’r tymheredd ar gyfartaledd eich ardal chi o dan sero gradd Celsiws neu’n is, neu’r rhagolygon yn addo hynny, am saith diwrnod yn olynol? Yna mae gennych hawl i gael taliad ychwanegol.\nDarganfyddwch fwy am am Daliadau Tywydd Oer ar GOV.UK website\nDarganfyddwch os yw taliad yn ddyledus yn eich ardal chi ar wefan yr Adran Gwaith a Phensiynau\nOs ydych chi’n hŷn, neu os ydych wedi cyrraedd oedran ymddeol, mae yna nifer o fudd-daliadau y mae gennych hawl iddynt – i gwmpasu gwresogi, trwyddedau teledu, teithio a gofal meddygol.\nDarganfyddwch fwy am Budd-daliadau mewn ymddeoliad\nOs ydych chi’n disgwyl, neu os oes gennych blentyn o dan 16 oed, mae yna amrywiaeth o fudd-daliadau y gallech wneud cais amdanynt.\nDarganfyddwch fwy am y Budd-daliadau y gallwch wneud cais amdanynt pan fyddwch chi’n feichiog neu’n cael babi\nDarganfyddwch fwy am Lwfans Cynhaliaeth Addysg ar wefan GOV.UK\nYdych chi’n hawlio rhai budd-daliadau penodol, gan gynnwys Lwfans Ceisio Gwaith yn seiliedig ar incwm, Credyd Cynhwysol a Chredyd Treth Plant, ac ar incwm isel? Yna gallai’ch plentyn fod yn gymwys i gael prydau ysgol am ddim.\nDarganfyddwch fwy am am brydau bwyd ysgol am ddim:\nyn Lloegr ar wefan GOV.UK\nyn yr Alban ar wefan mygov.scot\nyng Nghymru ar wefan Llywodraeth Cymru\nyng Ngogledd Iwerddon ar wefan nidirect\nyn yr Alban ar wefan Citizens Advice\nI ddarganfod y prif fudd-daliadau y gallwch eu hawlio os ydych chi'n sâl neu'n anabl gweler ein canllaw Pa fudd-daliadau anabledd a salwch allaf i eu hawlio?\nDarganfyddwch fwy am gostau iechyd ar wefan GIG\nEfallai y byddwch yn am help tuag at gost trafnidiaeth os ydych ar Gymhorthdal Incwm ac angen teithio i dderbyn triniaeth feddygol.\nDarganfyddwch fwy am y Cynllun Costau Teithio Gofal Iechyd ar wefan GIG\nDarganfyddwch fwy am y Grant Cyfleusterau Anabledd ar wefan GOV.UK\nOs ydych yn anabl, yn dioddef o broblem iechyd neu gyflwr iechyd meddwl neu o anhawster dysgu penodol, fe allech gael cymorth ariannol ychwanegol yn ystod addysg bellach.\nOs ydych yn anabl, gallech wneud cais am fathodyn i adael i chi barcio’n agosach i’r lle rydych angen bod.\nEfallai y gallwch wneud cais am gefnogaeth ar gyfer costau cyrraedd cyfweliadau, neu brynu dillad ac offer i weithio os byddwch chi'n dod o hyd i swydd.\nPan rydych wedi bod yn hawlio rhai budd-daliadau yn seiliedig ar incwm – yn cynnwys - Lwfans Ceisio Gwaith neu Gredyd Cynhwysol - am tri mis mae gennych hawl i gael Cerdyn Gostyngiad Pris Teithio y Ganolfan Byd Gwaith.\nGallwch gael tocynnau rheilffordd am hanner pris a gostyngiadau ar rai gwasanaethau bws hefyd am chwe mis (18-24 oed) neu naw mis (dros 25 oed).\nGallwch wneud cais am Gerdyn Gostyngiad Pris Teithio y Ganolfan Byd Gwaith yn eich Canolfan Byd Gwaith lleol.\nGwnewch gais am Gerdyn Gostyngiad Pris Teithio y Ganolfan Byd Gwaith yn eich Canolfan Byd Gwaith leol. Darganfyddwch fwy am gysylltu â’r Ganolfan Byd Gwaith ar wefan GOV.UK\nDarganfyddwch fwy am Gerdyn Gostyngiad Pris Teithio y Ganolfan Byd Gwaith, a chymorth arall gyda chostau teithio ar wefan GOV.UK\nEfallai y gallwch chi ddefnyddio'r gronfa cymorth hyblyg i helpu gyda chost teithio i gyfweliadau, hyfforddiant, neu yn ystod y misoedd cyntaf o ddechrau swydd newydd.\nDarganfyddwch fwy am y gronfa cymorth hyblyg ar wefan Turn2us\nYdych chi’n hawlio Cymhorthdal Incwm, Lwfans Ceisio Gwaith yn seiliedig ar incwm, Credyd Pensiwn, Lwfans Cyflogaeth a Chymorth yn seiliedig ar incwm a Chredyd Cynhwysol? Yna y bydd gennych chi hawl i becyn ffôn a band eang cost isel BT Basic.\nMae’n cynnwys cap prisiau i’ch helpu i gyllidebu a swm o gyswllt rhyngrwyd ar gyfer pori’r we a lawrlwytho.\nRhaid i chi fod yn gwsmer i BT. Os nad ydych, gallwch gael eich cysylltu am ddim. Mae pecyn ffôn a band eang yn costio tua £9.95 y mis.\nDarganfyddwch fwy am y pecyn, a chymhwyster, ar gyfer BT Basic ar wefan BT\nNeu, mae nifer o gontractau SIM yn unig ar gael gyda data symudol, a all gynnig gwell gwerth am arian na phecyn band eang.\nDarganfyddwch fwy am y benthyciad integreiddio ffoaduriaid ar wefan GOV.UK\nGallai ceiswyr lloches allu hawlio cymorth lloches ar gyfer tai, addysg a chael mynediad i’r Gwasanaeth Iechyd Gwladol (GIG).\nDarganfyddwch fwy am gymorth lloches wefan GOV.UK\nI ddarganfod help yn agos i chi defnyddiwch y cyfeirlyfr ar wefan y Refugee Council\nDarganfyddwch fwy yn ein canllaw Ble i gael cymorth a chyngor am ddim am fudd-daliadau?


Therapi cerddoriaeth - AaGIC\n› Therapi cerddoriaeth\nBeth yw therapi cerdd?\nYmyriad seicolegol sefydledig yw therapi cerdd, sy’n helpu pobl y mae eu bywydau wedi eu heffeithio gan anafiadau, salwch neu anabledd. Mae’n gwneud hyn trwy gefnogi eu hanghenion seicolegol, emosiynol, gwybyddol, corfforol, cyfathrebu a chymdeithasol.\nBeth mae therapyddion cerdd yn ei wneud?\nGweithwyr proffesiynol perthynol i iechyd yw therapyddion cerdd sydd wedi eu hyfforddi’n drwyadl. Maent yn darparu triniaeth y gall drawsnewid bywydau pobl. Mae therapyddion cerdd yn helpu eu cleientiaid i gyflawni nodau therapiwtig, trwy ddatblygiad y berthynas gerddorol a therapiwtig. Nid dysgu cleientiaid i chwarae offeryn yw nod therapydd cerdd, ac nid oes angen bod yn ‘gerddorol’ er mwyn ymwneud ag ef. Mae therapyddion cerdd yn gweithio ag ystod o arddulliau a genres, gan gynnwys byrfyfyrio rhydd, er mwyn cynnig sesiynau priodol, sensitif ac ystyrlon i’w cleientiaid.\nMewn therapi cerdd, mae therapyddion yn manteisio ar nodweddion cynhenid cerddoriaeth i gefnogi pobl o bob oedran ac ymhob cyfnod o fywyd; gall hyn gynnwys helpu babanod newydd-anedig i ddatblygu perthynas glòs â’u rhieni neu gynnig gofal lliniarol hanfodol, sensitif a thosturiol ar ddiwedd oes. Mae therapyddion cerdd yn cynnig sesiynau unigol a sesiynau i grwpiau.\nMae therapyddion cerdd yn cydweithio â gweithwyr proffesiynol eraill er mwyn darparu gofal i gleifion sy’n holistaidd a chyd-gysylltiedig. Gall hyn gynnwys cynnig asesiadau, mynd i gyfarfodydd, siarad ar y ffôn bob wythnos â theulu’r cleient neu â gofalwyr, darparu sesiynau ar y cyd â gweithwyr proffesiynol eraill megis therapyddion iaith a lleferydd, ysgrifennu adroddiadau a gwneud argymhellion am ragor o driniaeth.\nYmhle mae therapyddion cerdd yn gweithio?\nMae therapyddion cerdd yn gweithio fel aelodau amlddisgyblaethol mewn timau:\nPa oriau mae therapyddion cerdd yn gweithio?\nMae therapyddion cerdd yn gweithio’n rhan amser ac mewn rhai achosion yn llawn amser i’r GIG. Maent yn gweithio 9am tan 5pm fel arfer, ond gall hyn amrywio gan ddibynnu ar eu gwasanaeth a’u rôl. Mewn lleoliadau eraill, bydd eu horiau gwaith yn dibynnu ar ble maent yn gweithio. Er enghraifft, mewn cyd-destun addysg, mae’n bosibl y byddant yn gweithio yn ystod oriau ysgol a dim ond yn ystod y tymor.\nMae oriau gwaith therapyddion hunangyflogedig yn dibynnu yn aml ar argaeledd eu cleientiaid a’u hanghenion. Mae’n bosibl y byddant yn gweithio gyda’r nos ac ar benwythnosau yn ôl anghenion rhai cleientiaid preifat. Mae rhaid i therapyddion gynnwys amser teithio fel rhan o’u hamserlen waith, yn enwedig y rhai sy’n gweithio mewn practis preifat neu mewn lleoliadau anghysbell.\nFaint mae therapyddion yn ei ennill?\nY lefel mynediad ar gyfer cyflogaeth yw Band 6; ewch i'n hadran am Gyflog a Buddion am ragor o wybodgeth.\nBydd incwm therapyddion cerdd hunangyflogedig yn amrywio gan ddibynnu ar eu llwyth gwaith a’u cytundebau contract. Mae llawer o therapyddion cerdd yn cyfuno eu gwaith â diddordebau gyrfa eraill megis perfformio neu addysgu, gan greu cyfleoedd incwm eraill.\nPa gyfleoedd sydd ar gael i therapyddion cerdd gamu ymlaen yn eu gyrfa?\nSut y galla i ddod yn therapydd cerdd? Er mwyn dod yn therapydd cerdd, mae rhaid ichi wneud cwrs Meistr sydd wedi ei achredu gan y Cyngor Proffesiynau Gofal ac Iechyd. Mae’r cyrsiau hyn yn para am ddwy flynedd (llawn amser) neu hyd at bedair blynedd (rhan-amser). Mae cwblhau’r cwrs Meistr yn galluogi graddedigion i wneud cais am gofrestriad gwladol â chorff rheoleiddio therapyddion celf, sef y Cyngor Proffesiynau Gofal ac Iechyd. Chewch chi ddim gweithio fel therapydd cerdd (therapydd celf) yn y DU heb y cofrestriad hwn\nOes angen gradd arna i? Mae rhaid bod â dawn gerddorol er mwyn gwneud cwrs therapi cerdd; fel arfer, mae ymgeiswyr ond yn cael eu derbyn os ydynt wedi derbyn hyfforddiant cerddoriaeth am dair blynedd sy’n arwain at ddiploma neu radd o goleg cerdd neu brifysgol. Mae’n bosibl y caiff ymgeiswyr â graddau mewn pynciau eraill eu derbyn, e.e. addysg neu seicoleg, os ydynt wedi cyflawni safon uchel o berfformiad cerddorol. Mae asesu’ch personoliaeth a’ch addasrwydd ar gyfer y gwaith hefyd yn ffurfio rhan bwysig o’r broses cyfweld.\nYmhle galla i hyfforddi yng Nghymru? Prifysgol De Cymru.\nMae myfyrwyr therapi cerdd yn cyllido eu hunain ac mae gwaith rhan-amser ynghyd â gwneud ceisiadau am grantiau, cyllid a benthyciadau yn eu helpu i dalu costau hyfforddiant. Gellir dod o hyd i wybodaeth am gyllid yn y sefydliadau hynny sy’n cynnig hyfforddiant.\nOes angen profiad arna i er mwyn ymgeisio ar gyfer y cwrs? Mae therapyddion cerdd yn dilyn eu diddordebau clinigol trwy wneud ymchwil ar gyfer MPhil neu PhD yn aml, neu’n dewis ymchwilio i’w ymarfer a’i ddatblygu ym meysydd clinigol neilltuol megis therapi cerdd niwrolegol\nA oes cyfleoedd i ôl-raddedigion? Mae disgwyl bod gennych chi brofiad o weithio mewn meysydd perthnasol megis iechyd neu addysg (gan gynnwys gwaith gwirfoddol).\nMae lleoliadau therapi cerdd yn elfen greiddiol o hyfforddiant meistr. Mae profiad o weithio yn y proffesiynau cymorth, boed hynny yn wirfoddol neu â thâl, yn rhoi syniad defnyddiol ichi o’r cyd-destun y mae therapyddion cerdd y gweithio ynddo.\nMae Cymdeithas Therapyddion Cerdd Prydain yn darparu gwasanaeth hysbysebu swyddi i’w haelodau. Mae hysbysebu gyda’r Gymdeithas yn rhad ac am ddim.\nBydd ymddiriedolaethau’r GIG yn hysbysebu eu swyddi ar NHS Jobs a bydd eraill yn hysbysebu ar eu gwefan eu hun.\nCymdeithas Therapyddion Cerdd Prydain\nFforwm Ymgynghorol Therapïau Celf Cymru


Pam Cyfeiriadur Atgyweirio? - Effeithlonrwydd Atgywerio - Cymru\nDechrau Mawrth 2021 cyhoeddodd Llywodraeth Cymru ei strategaeth “Mwy Nag Ailgylchi” sy’n dangos uchelgais glir I symud y genedl I economi gylchol, carbon isel.\nY nod yw adeiladu ar newid diwylliannol sydd eisoes wedi digwydd ledled y wlad a gwneud Cymru’r trydedd genedl ailgylchu yn y byd, fel bod gwastraff diangen yn cael ei atal, bod cynhyrchion yn cael eu hailddefnyddio ac mae atgyweirio ac ail-weithgynhyrchu yn rhan greiddiol o’n cymdeithas.\nMae’r strategaeth “Mwy Nag Ailgylchu” hefyd yn amllinellau caffis atgyweirio a’r economi sy’n rhannu a pha mor hanfodol yw’r mentrau hyn I gefnogi datblygiad economi gylchol.\nCyfrifoldeb yr awdudorau lleol yn bennaf yw cyflawni’r nodau hyn ac sydd angen ymgysylltu â deiliad tai a busnesau I hyrwyddo ailddefnyddio ac atgyweirio fel yr opsiwn cyntaf I ddelio ag eitemau sy’n cael eu hystyriad yn wastraff.\nTrwy sefydlu Cyfeiriadur Atgyweirio, cyfeirio pobl at fusnesau atgyweirio dibynadwy, yn ogystal â digwyddiadau agweithgareddau mewn perthynas ag atgyweirio, mae Grŵp CLAIRE Cymru yn gobeithio cynyddu’r nifer sy’n manteisio ar atgyweirio yn y gymuned.


AHNE Bryniau Clwyd - Gwirfoddoli\nMae angen eich help arnom. Bob blwyddyn mae gwirfoddolwyr cefn gwlad yn yr AHNE yn gwneud miloedd lawer o oriau o waith. Maen nhw’n cael gwneud popeth o godi waliau cerrig sych, plygu gwrychoedd a llosgi grug i gyfrif llyffaint y twyni neu glustfeinio am rugieir duon.\nMae gwirfoddoli’n llawer o hwyl, yn eich cael chi allan yn yr awyr iach ac yn dysgu sgiliau newydd ichi sy’n edrych yn dda ar eich CV. Ac mae’n golygu eich bod yn rhoi rhywbeth yn ôl i’r dirwedd.\nOherwydd nid dim ond digwydd y mae Ardal o Harddwch Naturiol Eithriadol. Mae ag angen gwaith cyson.\nMae’r tasgau ymarferol hyn yn dechrau am 10 y bore ac yn gorffen rhwng 3 a 4 y pnawn. Mae angen ichi “wisgo i faeddu” gydag esgidiau cyfforddus sydd â gafael da. Cofiwch eich dillad gwlad a chinio pecyn – a gwnewch yn si�r fod eich pigiad tetanws yn gyfredol da chi!\nFe wnawn ni ddarparu hyfforddiant llawn. Os ydych am roi cynnig ar weithgaredd yn gyntaf, dewch draw i un o’n digwyddiadau (gweler isod am y rhaglen lawn).\nAHNE Bryniau Clwyd a Dyffryn Dyfrdwy - 01352 810614\nRhaglen Gwirfoddolwyr Ebrill - Medi 2018\nRhaglen Gwirfoddolwyr Ebrill - Medi 2017\nMae yna ystod o gyfleoedd i chi gymryd rhan yng ngwaith Gwasanaeth Cefn Gwlad Sir Ddinbych – ac mae arnom angen eich help! O'r Rhyl a Phrestatyn yn y gogledd ar hyd Fryniau Clwyd i Hiraethog a Dyffryn Dyfrdwy yn y de – gallwch ymuno'n achlysurol neu bob wythnos – chi piau'r dewis.\nBydd tasgau'n amrywio o blannu coed i godi waliau cerrig sychion, adeiladu llwybrau i greu cynefinoedd bywyd gwyllt. Nid oes angen profiad blaenorol – fe roddir hyfforddiant ac mae croeso\nRhaglen Gwirfoddolwyr Hydref 2016 - Mawrth 2017\nRhaglen Gwirfoddolwyr Ebrill - Medi 2016